28 сентябрь куни Tashkent Open-2015 турнирининг асосий тўр баҳслари старт олади\n18:20 / 27.09.2015\n2015 йилнинг 28 сентябрь – 3 октябрь кунлари Тошкентдаги Республика олимпия захиралари теннис мактаби кортларида хотин-қизлар ўртасида “Tashkent Open-2015” анъанавий халқаро турнири 17-марта ўтказилади.\nМукофот жамғармаси 250.000 АҚШ долларини ташкил қилган мазкур халқаро турнирнинг бу йилги беллашувларида 30га яқин давлатдан 100 нафардан зиёд ракетка усталари бош соврин учун кураш олиб боришади.\nМусобақа қатнашчиларининг 17 нафари WTA рейтингининг кучли юзталигидан ўрин олган бўлиб, бу ҳам ўз навбатида баҳсларни янада муросасиз кечишини таъминлаши кутилмоқда.\nТурнирда WTA рейтинг жадвалида 49-поғонани эгаллаб турган германиялик Карина Виттоефт биринчи рақам остида сараланган. Унга Жоанна Ларссон (WTA рейтингида 56-ўрин, Швеция), Анника Бекк (63-ўрин, Германия), шунингдек, Бояна Йованоски (Сербия), Урсула Радванска (Польша) Маргарита Гаспарян (Россия) каби етакчи теннисчилар муносиб рақобат кўрсатиши кутилмоқда.\nМусобақанинг саралаш учрашувлари 26-27 сентябрь кунлари ўтказилди. Ўзбекистон вакилларидан Арина Фольц турнир фаворитларидан бири Марина Заневскага 1:6, 3:6 ҳисобларида мағлуб бўлди. Ўтган йилги турнирнинг чорак финалигача етиб борган Оқгул Омонмуродова (294) эса польшалик Катаржин Питерга 2:6 ва 5:7 ҳисобларида ютқазиб қўйди. Саралашнинг биринчи босқичидан ўтган теннисчилар асосий тўрга ўтиш учун баҳсларни давом эттиришган. Унда Контавейт — Питер, Мартич — Козлова, Фогель — Бичкова ҳамда Каниа — Заневска қарама-қаршилиги кузатилган.\n“Tashkent Open-2015” халқаро турнирида Ўзбекистон шарафини Сабина Шарипова (204) ва Нигина Абдураимова (249) ҳимоя қилади. Шарапова Словакия вакили Яно Цепелова билан баҳслашса, Абдураимованинг рақиби саралаш босқичи якунидан кейин маълум бўлади.\nАсосий тўр баҳслари 28 сентябрь куни соат 10:00да бошланади ва 3 октябрга қадар давом этади.\nХалқаро турнир доирасида 1 октябрь “Болалар куни”, шунингдек, 3-октябрда дипломатик корпус вакиллари, хорижий компаниялар вакиллари, республика теннис фахрийлари ўртасида VIP-турнир ҳам ташкил этилади.


Қирқ йиллик лоток қачон таъмирланади? | O'zLiDeP\nҚирқ йиллик лоток қачон таъмирланади?\nёхуд фермерлар ер суғоришда қийинчиликка дуч келяпти\nОлий Мажлис Қонунчилик палатаси депутатлари ва O’zLiDeP Сиёсий Кенгаши Ижроия қўмитаси вакилларидан иборат ишчи гуруҳ Қашқадарё вилоятида бўлиб, халқ билан мулоқот қилди, аҳоли турмуш шароитлари билан яқиндан танишди.\nЖойларда бўлиб ўтган мулоқотларда бир қатор камчилик ва нуқсонлар ошкора айтиб ўтилди. Учрашувларда кўтарилган долзарб масалаларнинг бир қисми жойларда ҳал этилди. Қолганлари бўйича чора-тадбирлар ишлаб чиқилиб, вилоят ва республика даражасида ҳал этилиши белгилаб олинди.\nКасбилик Олим Абдураҳмонов Майманоқ қишлоғида “Майманоқ шифо маскани” хусусий клиникасини барпо этган. Бироқ бешта қишлоқ аҳолисига тиббий хизмат кўрсатишга мўлжалланган муассасани замонавий тиббий асбоб-ускуналар билан жиҳозлашга келганда тадбиркорнинг қўли калталик қилиб қолди. Банкдан кредит ажратиш эса чўзилиб кетди.\nИшчи гуруҳ ташрифидан сўнг эса муаммо ҳал бўлди. Тадбиркорга хорижда ишлаб чиқарилган энг сўнгги русумдаги тиббий асбоб – ускуналарни харид қилиш учун банкдан 60 минг АҚШ доллари миқдорида кредит ажратилди.\n“Мадад шифо” хусусий ташҳис қўйиш ва даволаш маскани бундан уч йил аввал ишга туширилган. Эътиборлиси, муассаса барча замонавий тиббий асбоб-ускуналар билан жиҳозланган. Лекин малакали шифокорларнинг етишмаслиги сабабли улар ишлатилмасдан турибди. Депутатлар тиббиёт муассасини ёш ва билимдон шифокорлар билан таъминлаш учун вилоят соғлиқни сақлаш бошқармаси мутасаддилари билан боғланди. Тез орада бу муаммо ҳам ижобий ечимини топадиган бўлди.\nШаҳрисабз тумани Хазора қишлоғида яшовчи Дилнавоз Чоршанбиева ва Зебинисо Боқиевалар тикув цехи ташкил этмоқчи. Манзура Ўринова эса иссиқхонада сабзавот етиштиришни режалаштираяпти. Жасур Соттиев балиқхонасини ишга тушириш ниятида.\nУларга Президентимизнинг “Yoshlar – kelajagimiz” Давлат дастури доирасида банклардан имтиёзли кредитлар ажратилишига кўмаклашишни ишчи гуруҳ аъзолари ўз зиммаларига олишди.\nҚарши тумани “Наврўз” маҳалласида яшовчи ёш тадбиркор Одил Шариповга балиқчиликни йўлга қўйиш ва савдо дўкони бунёд этиш учун ДАТ “Халқ банк” туман филиалидан кредит ажратиладиган бўлди. Фазилат Эшонқулова эса ТАТУ Қарши филиалини тугатган бўлса-да, ҳамон ишсиз экан. Уни ўз мутахассислиги бўйича ишга жойлаштириш туман кенгашидаги депутатлик гуруҳи зиммасига юкланди.\nКосонлик Ҳамза Бобошарипов ишчи гуруҳи кўмаги билан 150 млн. сўм кредит олишга эришди. Ушбу маблағ ҳисобидан Хитойдан замонавий технология келтириб, тунука ишлаб чиқаришни бошлаб юборди. Унинг цехида 5 нафар ёшлар меҳнат қилмоқда.\nГулбоғ қишлоғида жойлашган 74-мактаб 320 ўринга мўлжалланган. Лекин ушбу муассасада ҳозирда 587 нафар ўқувчи таълим оляпти. Эски бинонинг совуқ ва тор хоналарида ёшларнинг билим олишини тасаввур қилаверинг. Олий Мажлис Қонунчилик палатаси депутатлари саъй-ҳаракати билан икки кун ичида мазкур мактаб ўқувчилари Косон Агро бизнес коллежи биносига кўчиб ўтди. Энди улар ёруғ ва шинам хоналарда билим олади.\n113-Бешкент сайлов округидан сайланган Ўткир Бўтаев аҳолига транспорт хизмати кўрсатиш билан шуғулланадиган “Шарофиддин Нурилло” МЧЖ жамоаси билан мулоқотда ажиб бир манзарага дуч келди. Жамият ҳовлисида 50 та янги автобус чанг босиб ётибди. МЧЖ директори Нарзулла Намозовнинг айтишича, бу автобусларнинг қатнаши учун йўналиш йўқ.\n“Бугун ҳамма машинасини сариқ рангга бўяб, киракашлик қилишни бошлаб юборди. Таксиларнинг нархлари автобусникидан 2 баравар қиммат бўлса-да, барча йўналишларни эгаллаб олишган. Аммо ярмидан кўпи ҳужжатсиз фаолият олиб бормоқда. Ҳеч ким улардан ҳужжатинг борми деб сўрамайди. Натижада аҳолига транспорт хизмати кўрсатиш йўловчи хавфсизлигига кафолат бера олмайдиган қонунбузарлар қўлига ўтиб кетаяпти. Улар автобусларнинг ҳаракатланишига халақит қилишяпти”, – дейди тадбиркор.\nХалқ вакили Ўзбекистон Автомобиль транспорт агентлиги Қашқадарё вилоят бошқармасига сўров чиқариб, муаммони назоратга олди. Ишонамизки, тўхтаб турган автобуслар тез орада Қарши шаҳри ва Қарши тумани аҳолисига хизмат кўрсата бошлайди.\nҚарши туманида 797 фермер хўжалиги ҳозирга қадар 328 фермер хўжалигига мақбуллаштирилди. Аммо депутатларнинг фермерлар билан мулоқотида шу нарса аён бўлдики, бундан 40-45 йил илгари қурилган суғориш лотоклари бутунлай яроқсиз ҳолатга келган. 2018 йил 5 км, 2019 йил 8 км лотокларни алмаштириш лойиҳалаштирилган бўлиб, ҳозирга қадар уларнинг 100 метри ҳам янгиланмади. Агар С.Раҳимов ва Я.Омонов ҳудудидаги Р-17 канали бетонлаштирилмаса суғоришда муаммолар пайдо бўлади.\nҚамаши тумани Оқгузар массивидаги аҳоли табиий газ, ичимлик сув, алоқа линияси йўқлигидан азият чекмоқда. Устига-устак электр таъминоти ҳам яхши эмас. Ички йўллар тизза бўйи лой, таъмирталаб аҳволга келиб қолган. Тумандаги 51-мактаб ва 15-сонли мактабгача таълим муассасасида иссиқлик тизими мутлақо ишламайди. Хоналар совуқ ва таъмирга муҳтож.\nШу ва бошқа муаммоларни жойида ўрганган партия фаоллари ва депутатлар муаммо ечими бўйича тегишли ташкилотларга сўров чиқарди. Ижросини эса назоратга олди.\nЭслатиб ўтамиз, ишчи гуруҳ аъзоларининг ўрганишлари давом этмоқда.\nO’zLiDeP Қашқадарё вилоят\nХалқ депутатлари Бекобод туман Кенгашидаги O‘zLiDeP депутатлик гуруҳи аъзоси Саиджон ...\nO‘zLiDeP хизмат кўрсатиш соҳасини ривожлантиришга қандай ташаббус билан чиқяпти?\nИнсон ҳаётга бир марта келади ва у бахтли яшашга ҳақли. Ҳаётдан завқланиш барча нарсаларга эришиш ...\nШу кунларда интернет сайтларида ва ижтимоий тармоқларда «Лукойл Узбекистан Оперейтинг ...


16:00 / 29 январь 1074 pdf Ўқиш режими + -\n«...Қачонки у вояга етиб, қирқ ёшга етганида: «Роббим, Ўзинг менга ва ота-онамга берган неъматларингга шукр қилишимга ва Сен рози бўлган солиҳ амал қилишимга муваффақ этгин. Ва менинг зурриётларимни ҳам солиҳлардан қилгин. Мен Сенга тавба қилдим ва албатта, мен мусулмонларданман», деди» (Аҳқоф сураси, 15-оят).\nКимда қанақа билмайману, мен баъзида отам билан суҳбатлашгим келади. Уйга қўнғироқ қилиб, овозларини эшитгим, янгиликларни айтиб ўтиргим, айрим масалаларда маслаҳатларини олгим, тўғрисини айтганда, овозларини эшитгим келади.\nБиламан бу имконсиз, амалга ошмайдиган ҳаёлгина холос, соғинч ва қўмсашнинг бир аломати... Сабаби, меҳрибоним отам 11 йил аввал вафот этганлар. Энг оғири, на мен ва на укам отамизнинг жанозаларида ҳозир бўлолганмиз, таъзиянинг бошида туриб, тобутларини елкага ололганмиз.\n«Исмимиз қулаб йиқилмаслиги учун, унинг ортиданоқ оталаримиз исми қўйилади», деган экан мутафаккирлардан бири. Айнан шундай. Отамиз биз суянадиган, бутун оилани тутиб турадиган устунимиз, хавфсиз қўрғонимиз бўлар экан ҳаётда... Унинг борлиги, ҳаётда мавжудлиги ҳиссиёқ фарзандга хотиржамлик, муаммолардан беташвишликни бахш этаркан.\nАлбатта, бу ҳақиқатларни ёшимиз қирқдан ўтиб, ўзимиз ҳам ота бўлиб, ҳаётнинг аччиқ чучукларини тотиб ва энг аламлиси, отани йўқотиб, у билан дийдор энди қиёматга қадар қолганини ҳис қилишимиз жуда ва жуда оғриқлидир.\nМасофа узоқ бўлмасада, етиб келиш ихтиёримиздан ташқари иш эди. Оилада тўрт ўғил бўлсакда, укам ва ўзимни зикр этганим сабаби, катталаримиз - икки акамиз отамиз ҳаётлик чоғлари, бирлари 15 ёшида автофалокат оқибатида, иккинчиси эса 29 ёшида оғир хасталик сабаб мусофирликда вафот этган эдилар.\nОта учун фарзанд доғини кўтариш, унинг оғир юкини елкада ортиб юриш қандайин залворли юк эканини уларнинг кўзларидаги мунг ва ҳузндан бироз англагандек бўлардим. Бизга ғамларини сездирмасликка ҳаракат қилсаларда, юраклари дош беролмаган, катта акам вафотидан қисқа вақт ўтиб, инсультни ўтказган эдилар.\nТақдирнинг аччиқ синовларига рўбаро келиб, устларимизга Яратганнинг оғир синовлари дўл каби устма-уст ёғилганда ҳам мардона турган, ўзинида унутган, ортимиздан елиб - югурган жафокаш ота эдилар.\nОтам 33 йил ўрта мактабда ўқитувчилик қилиб нафақага чиққанлар. Биз яшаган ҳудудда Аҳмаджон домла деса, танимайдиган бирон киши йўқ эди десам муболаға бўлмайди. Шундай, ўта камтар, ҳалол, хушмуомала ўта маданиятли киши эдилар.\nЗиёли, ҳар нарсага илмий ва бироз ижодий ёндошардилар. Мактабдаги касбий фаолиятларидан ташқари ҳовли тутишлари, деҳқончилик ва боғдорчиликдаги билим ва маҳоратлари дипломли агрономдан кам эмасди. Ҳар бир ишни дид билан, тартиб билан пухта бажарардилар.\nЁшликда отасиз ўсиб, етимликнинг аччиқ таъмини тотган инсон бўлганлари учун бўлса керак, тўрт ўғилни биронтамизга қўл кўтармаган, тўполон ва инжиқликларимизга сабр қилган, биз учун оғзидаги ошини, қўлидаги нонини тутган, ўзини батамом унутган фидойи оталардан бири бўлганлар.\nБарча оталар, барчамизнинг оталаримиз шундай. Исмлари, кўринишлари, характерлари турлича бўлиши мумкин. Лекин, улар отадирлар. Улар ана шундай меҳрибон, жонкуяр, оила ва фарзандлар учун, уларнинг парвариши, тарбияси, таълими борасида ўзини бағишлаган фидокорлардир.\nУшбу сатрларни ўқиётган ҳар биримиз ўзимизнинг отамизни, болалигимизни, ёшлигимизни, ўша ёқимли дамларимизда ёнимизда бўлган азиз оталаримизни эслаётганимиз аниқ.\nОтаси борлар, уларни ғанимат билинг! Вафот этган бўлсалар, уларнинг ҳақларига икки оят тиловат қилиб дуолар қилинг, номларидан имкони бўлса садақалар қилинг.\nУларни унутманг, фарзандларингизга уларни фазилатлари, яхшиликларини сўзлаб беринг, ўрнак қилинг. Ва дуо қилинг: «... Роббим, алар мени кичикликда тарбия қилганларидек, уларга раҳм қилгин...» (Исро сураси, 24-оят).\n14:00 / 29 январь 1375\n19:00 / 29 январь 2687\n767 18:30 / 06.08.2020\n1090 18:30 / 09.04.2020\n1376 20:00 / 24.07.2019\n1053 15:02 / 13.06.2020


Туризм қўмитаси беш кунлик ўқув ҳафтасини жорий этишни таклиф қилди » Muzlik.uz - O‘zbekiston yangiliklari\nТуризмни ривожлантириш давлат қўмитаси Ўзбекистонда барча умумтаълим мактаблари ҳамда олий ва ўрта махсус таълим муассасаларида беш кунлик ўқув ҳафтасини жорий этиш таклифи билан чиқди. Ушбу таклиф мамлакатда ёшлар туризмини ривожлантириш тўғрисидаги ҳукумат қарори лойиҳасидан ўрин олган. Қарор ўқувчи ва талабалар ҳамда уларнинг ота-оналари саёҳатларини самарали ташкил этишга қаратилган. Бундан ташқари, туризм мавсумини узайтириш мақсадида ёзги таътил муддатини қисқартириш ҳисобидан қишги таътил даврини узайтириш ҳам таклиф қилинмоқда. "Газета.uz"да реклама 2020−2025 йилларда Ўзбекистонда ёшлар туризмини ривожлантириш концепцияси лойиҳасида ёшлар ўртасида саёҳатларни оммалаштириш, мамлакатга чет эллик ёш сайёҳлар келишини таъминлаш бўйича чора-тадбирлар ва лойиҳаларни амалга ошириш таклиф қилинмоқда. Келтириб ўтилган статистик маълумотларга кўра, 2017 йилгача бўлган даврда хорижий ташриф буюрувчи ёшлар сонининг ўсиш суръати ўртача йиллик 4 фоизни ташкил этган бўлса, 2018 йилда 12 фоизни ташкил қилиб, 1,5 млн нафардан ошди. 2019 йилнинг ўтган даврида эса республикага 1,75 млндан ортиқ хорижий ёш туристлар ташриф буюрган. Туризм қўмитаси 2025 йил якунлари бўйича чет эллик ёш сайёҳлар сонини 4 млн, маҳаллий ёш сайёҳлар сонини эса 12 млн нафарга етказишни мақсад қилган. Бунга ёшлар туризми бўйича инфратузилмани яратиш, ёшларни жалб этувчи туризм масканларини кўпайтириш, туристик хизматларни диверсификациялаш ва сифатини ошириш ҳисобидан эришиш мўлжалланмоқда.


13:08 / 24.06.2017 27463\nҚозоғистон Республикаси Ички ишлар вазирлиги Фавқулодда вазиятлар қўмитасининг маълумотига кўра, 2017 йилнинг 22 июнь куни соат 10:20 да Оқтўба вилоятида “Волгоград - Чимкент” йўналишида “Мерседес” русумли автобус йўл-транспорт ҳодисасига учраган.\nАвтобусда жами 52 нафар йўловчи бўлиб, улардан 50 нафари Ўзбекистон Республикаси, 2 нафари Қозоғистон Республикаси фуқаролари бўлган. Йўл-транспорт ҳодисаси оқибатида Ўзбекистон Республикасининг 9 нафар фуқароси вафот этган, 7 нафар фуқароси жабрланиб, Айтикеб тумани шифохонасига ётқизилган. Воқеа жойида 10 нафар фуқарога биринчи тиббий ёрдам кўрсатилган. 21 нафар фуқаро ЙТҲ оқибатида жабрланмаган.\nФВВ матбуот хизматининг хабар беришича, Ўзбекистон Республикаси Мудофаа вазирлиги тасарруфидаги махсус ҳарбий транспорт самолёти жорий йилнинг 23 июнь куни соат 19:40 да Нукус шаҳридан жабрланган ва вафот этган фуқароларни олиб келиш мақсадида Қозоғистон Республикаси Оқтўба шаҳрига учиб кетган ҳамда шу куни соат 23:00да Оқтўба шаҳар аэропортига қўнган.\nЎзбекистон Республикасининг 9 нафар вафот этган, 7 нафар жабрланган ҳамда қолган 31 нафар фуқароси Оқтўба шаҳар аэропортидан Тошкент шаҳрига соат 11:40 олиб келинди.\nВафот этган фуқаро М.Эргашев Hunday русумли махсус тиббий автомашинасида Жиззах вилоятига олиб борилади.\nВафот этган фуқаро Т.Джумаев “Ўзбекистон ҳаво йўллари” авиакомпанияси кўмагида Сурхондарё вилояти Термиз шаҳар аэропортига олиб борилади.\nВафот этган 7 нафар фуқаролар 24 июнь куни соат 12:40 да Мудофаа вазирлигининг самолётида Фарғона шаҳар аэропортига олиб келиниб, Наманган, Андижон, Фарғона вилоятларида истиқомат қилувчи яқинларига топширилади.\nЙТҲ оқибатида жабрланган фуқароларга зарурий тиббий ёрдам кўрсатиш мақсадида Тошкент шаҳридаги тиббиёт муассасаларига жойлаштирилади. Қолган фуқароларга доимий яшаш жойларига етиб боришлари учун амалий ёрдам кўрсатилади.


Қаршида «Ватанпарвар» боғи ишчилари ойлаб маош ололмаяпти. Бу биринчи мартаси эмас\nҚашқадарё вилояти ҳокимлиги ойлиги 1 миллион сўмга ҳам етмайдиган боғ ходимларига маош тўлашни пайсалга соляпти. Ишчилар орасида оиласининг ёлғиз боқувчиси бўлганлар ҳам бор.\nҚашқадарё вилояти маркази Қарши шаҳридаги «Ватанпарвар» боғининг ишчи-ходимлари икки ойдан буён маошларини ололмай келаётганини айтиб, мурожаат қилишди.\nKun.uz ижодий жамоаси ҳолатни ўрганиш мақсадида Қарши шаҳрида бўлди.\nҚаршидаги бу боғ ўзига хос меъморий кўриниши, жойлашуви, ҳудуддаги ҳарбий техникалар, музейдаги осори-атиқалар ва умуман ватанпарварлик элементларининг кўплиги билан ҳам ажралиб туради. Боғдаги 20 дан ортиқ ишчиларнинг асосий қисмини фаррошлар ва боғ қаровчилар ташкил этади.\nМасалан, Гавҳар Худойбердиева ўзининг фаррош бўлиб ишлашини маълум қилиб, рўзғорнинг кам-у кўсти асосан унинг маоши ҳисобига эканини айтиб ўтди. Ойлиги 850 минг сўм атрофида, турмуш ўртоғи ногирон бўлгани сабаб, ҳеч қаерда ишламайди.\nМеҳри Ашурова ҳам ёлғиз она, фарзандлари улғайиб қолганини айтади.\nМаълум бўлишича, ўтган йили ҳам худди шундай ҳолат кузатилган. Яъни ишчилар 2020 йилнинг январ-март ойларида ишлаган ҳақини апрел ойида олишган. Маълум муддат ходимлар ишсиз ҳам қолганини айтмоқда.\nБоғда ландшафт-дизайнер вазифасида ишлаб келаётган Обид Қобилов ойликларнинг кечикаётгани сабабини сўраб, раҳбариятга мурожаат қилинганини билдирди. Унинг айтишича, нафақат ишчи-ходимлар, балки боғ раҳбарлари ҳам ойлик олишмаётган экан.\nХодимлар муаммо нимадалигини тушунишмаётганини билдиришди.\n«Ватанпарвар» боғининг хўжалик ишлари бўйича директор ўринбосари Жобир Ҳасановдан вазиятга изоҳ сўраганимизда, у ҳам ҳақиқатда нафақат оддий ишчилар, балки боғ маъмурияти ҳам ойлик маошини ололмай келаётганини айтиб ўтди. Ойликларнинг кечикаётгани вилоят ҳокимлигига ҳам маълум қилингани ва яқин орада муаммо ҳал бўлишига умид билдирди.\nҚизиқ, айнан ҳар йилнинг бошида ишчиларнинг ойлиги нега кечикяпти? Умуман, боғнинг фаолият кўрсатиши, ишчи-ходимларнинг ойлик таъминоти билан қизиқдик.\n«Ватанпарвар» боғини ташкил қилиш, у ерда ишчи-ходимлар штатини белгилаб, ойлик билан таъминлаш манбайи давлат раҳбарининг 2018 йил 13-14 декабрь кунлари Қашқадарё вилоятига ташрифи чоғида тайёрланган баённомада аксини топган. Ҳукумат вакиллари тасдиқлаган ҳужжатда боғ ва унинг ҳудудида музей қурилиши, жиҳозлаш ва ободонлаштириш ишларини олиб бориш маҳаллий бюджет маблағлари ҳисобидан бўлиши кўрсатилган. Боғнинг ўзи Мудофаа вазирлигининг жануби-ғарбий махсус округи балансига ўтказилиб, ишчи-ходимларнинг ойлик маоши маҳаллий бюджетдан қопланиши белгиланган.\nДемак, саволга ўрин қолмади. «Ватанпарвар» боғи Мудофаа вазирлигига қарайди, ходимларнинг ойлиги вилоят ҳокимлиги томонидан ҳал этилади. Шундай экан, нега икки йилдан бери йил бошида ойликлар кечикиб кетяпти?\nБиз мурожаатни ўрганаётган вақтда хизмат сафарида бўлиб турган Қашқадарё вилояти ҳокимлиги ахборот хизмати раҳбари Аҳрор Содиқов билан телефон орқали боғландик. Унинг айтишича, вазиятдан вилоят ҳокими ҳам хабардор. Содиқов яқин бир ҳафталар ичида ишчиларнинг маоши тўлаб берилишига ишонч билдириб, Молия бошқармаси ҳам хабардор қилингани, маҳаллий бюджетнинг қолдиқ маблағларидан ойлик тўланишини айтди.\nҲокимлик матбуот котиби 2020 йилнинг бошида ҳам худди шундай ҳолат кузатилганда, ишчилар ойликларини тушириб беришга ўзи бош бўлганини қўшимча қилди.\nБир ҳолатга эътибор қилдик. Боғ ишчиларининг ойлик маоши бир миллион сўмга ҳам етмайди. Аммо учинчи ой ўтяптики, улар ишини ташлаб кетгани йўқ. Ишга келмай қолган куни ҳам бўлмаган. Шундоқ ҳам жуда оз бўлган ойлик эса кечикяпти.\nВаҳоланки, биз суҳбатлашган ишчиларнинг аксарияти фақат шу маош ҳисобидан рўзғор тебратаётганини билдирди.\nТасвирчи ва монтаж учтаси – Фахриддин Ҳотамов.\nЕрга меҳр қўйган одам кам бўлмайди...


ТОШКЕНТ, 2 авг – Sputnik. Қирғизистон бош прокутураси Атамбаевга сўроққа келиши кераклиги ҳақида баёнот берди. Бу ҳақда Sputnik Қирғизистон хабар қилди.\nАтамбаев уч марта сўроқ учун ИИВга чақиртирилган. Лекин у келмади.\nБундан аввал адвокат Сергей Слесарев ИИВга Атамбаев жавоб бериши керак бўлган саволларни юборишни таклиф қилганди. Атамбаев уларга ёзма равишда жавоб тайёрлайди. Бош прокуратура буни тергов жараёни бузилиши деб ҳисоблайди.\n“Агар гувоҳ Атамбаев жиноий авторитет Азиз Батукаев ноқонуний озод қилиши ҳолати бўйича тергов иши ҳар томонлама ва объектив ўтказилиши истаса, у сўроққа келиши ва унга маълум бўлган барча ҳолатларни айтиб бериши керак”, - дейилган баёнотда.


Перуфен – medu.uz – Дорилар ҳақида маълумотлар ўзбек тилида\nHome Йўриқномалар Перуфен\nПрепаратнинг савдо номи: Перуфен\nИчга қабул қилиш учун ҳар бир мл суспензия қуйидагиларни сақлайди:\nфаол модда: ибупрофен – 20 мг;\nёрдамчи моддалар: пропиленгликоль, глицерин, ксантан камеди, сувсиз лимон кислотаси, натрий бензоати, полисорбат 80, натрий сахарини, сорбитол (70% эритма), уч натрий цитрати, апельсин ароматизатори, тозаланган сув.\nТаърифи: оқ ёки деярли оқ рангли, силкитилганидан кейин бир хил консистенцияли, апельсин ҳидли суспензия.\nФармакотерапевтик гуруҳи: Таянч-ҳаракат тизими. Ностероид яллиғланишга қарши воситалар. Пропион кислотасининг ҳосилалари.\nАТХ коди: М01АЕ01.\nИбупрофен простагландинлар синтезини ингибиция қилиш йўли билан давомли яллиғланишга қарши, оғриқни қолдирувчи ва хароратни пасайтирувчи таъсирга эга бўлган пропион кислотасининг ҳосиласидир. Шунингдек ибупрофен тромбоцитлар агрегацияси жараёнининг ингибиция қилиниши қайтмас самарасини ҳам намоён қилади.\nИбупрофеннинг айрим биокимёвий хусусиятлари, хусусан гистаминни синтези ва серотонинни ажралиб чиқиши, брадикининнинг фаоллигини сусайтириш самараси ва капиллярларнинг ўтказувчанлигини ошишига тўсқинлик қилиши, унинг клиник самарасига таъсир қилиши хам мумкин.\nЭкспериментал маълумотлар, ибупрофенни ацетилсалицил кислотасининг паст дозаларини тромбоцитлар агрегациясига таъсирини, бу икки препаратлар бирга қўлланганида, пасайтириши мумкинлигини кщрсатди. Тадқиқотларнинг бирида, унда дархол ажралиб чиқувчи 81 мг ацетилсалицил кислотаси қўллашдан 8 соат олдин ёки 30 минут кейин 400 мг ибупрофен бир марта юборилган, ацетилсалицил кислотасини тромбоксан ҳосил бўлишига ёки тромбоцитларнинг агрегациясига таъсирини сусайиши кузатилган. Шу билан бирга, бу маълумотларнинг чекланганлиги ва клиник вазиятга ex vivo шароитдаги маълумотларни экстраполяциясини ишончли эмаслиги, ибупрофенни одатдаги қўллашга нисбатан аниқ хулосаларга келиш имкониятини бермайди. Ибупрофенни вақти-вақти билан қўллашни АСК нинг кардиопротектор таъсирига таъсирини клиник аҳамиятли таъсирини мавжудлигини эҳтимоли паст ҳисобланади.\nИбупрофен қўлланганидан кейин 1-2 соат ўтгач қон плазмасида ўзинингг чўққи концентрациясига эришиб, меъда-ичак йўлларидан тез сўрилади.\nИбупрофен қон плазмаси оқсиллари билан мустаҳкам боғланади.\nИбупрофен икки фаол бўлмаган метаболитга айланиб, жигарда метаболизмга учрайди, улар ўзгармаган ибупрофен билан бирга буйраклар орқали ўзгармаган ёки конъюгацияланган холдла чиқарилади.\nИбупрофеннинг ярим чиқарилиш даври тахминан 2 соатни ташкил қилади.\nБуйраклар орқали тез ва тўлиқ чиқарилади\nРевматологияда: енгилдан то оғирлиги ўртача даражали ревматик оғриқлар (остеоартроз/остеоартрит).\nОғриқни қолдирувчи воситасида: бирламчи дисменорея, одонталогия, посттравматик оғриқлар (чиқишлар, лат ейишлар, чўзилишлар, синишлар), бўғимлардаги енгилдан ўртачагача оғриқлар.\nИситмани туширувчи сифатида: юқори харорат (3 кундам камроқ).\n3 ойликдан ошган болалар учун қисқа вақт даври давомида иситмани туширувчи даволаш доирасида қўлланади.\nДозани танлаш пациентнинг хусусиятлари, унинг ёши ва унинг клиник ҳолатига боғлиқ.\n5 мл эритма 100 мг ибупрофен сақлайди.\nПеруфен қанд сақламайди, шунинг учун уни диабетиклар қабул қилишлари мумкин.\nОдатда одамлар ибупрофеннинг 200 мг, 400 мг ва 600 мг катталар учун дозаларини бошқа дори шаклларидан фойдаланишларига қарамасдан, ютишни қийинлашиши холларида Перуфенни 15 мл (300 мг) дозада кунига 4 марта қабул қилишлари мумкин.\nКатталар ва ўсмирлар учун максимал тавсия этиладиган доза кунига 2400 мг ни ташкил қилади. Агар катталар ва ўсмирларга бу дори воситасини юқори харорат туфайли 3 кундан, оғриқни даволашда 4 кундан кўпроқ қабул қилиш талаб қилинса, ёки симптомлар кучайган холда, шифокорга мурожаат қилиш керак.\nБуйрак ёки жигар етишмовчилиги холларидан ташқари, унда доза шахсий равишда танланади, дозага тузатиш киритиш талаб қилмайди.\nБуйрак етишмовчилиги бўлган пациентларда НЯҚП (ностероид яллиғланишга қарши препаратлар) қўлланганидан эҳтиёткорлик намоён қилиш керак. Буйраклар фаолиятини оғирлиги енгилдан то ўртача даражалигача бузилиши бўлган пациенларда бошланғич дозани камайтириш керак.\nОғир буйрак ёки жигар етишмовчилиги бўлган пациентлар ибупрофен қабул қилиш мумкин эмас (“Қўллаш мумкин бўлмаган ҳолатлар” бўлимига қаранг).\nНохуш самараларни, симптомларни бартараф қилиш учун керак бўлган энг паст самарали дозани энг қисқа вақт давомида қўллаш йўли билан камайтириш мумкин (“Махсус кўрсатмалар” бўлимига қаранг).\nДаволашнинг ўртача давомийлиги\nЎзгаришлар пациентнинг хусусиятлари ва унинг клиник холати билан белгиланади.\nПеруфенни 3 ойликдан кичик ёки тана вазни 5 кг дан кам болаларда, бундай ёш гурухи пациентларда препаратни қўллаш хақида етарли маълумотлар бўлмаганлиги туфайли, қўллаш тавсия этилмайди.\nПерорал қабул қилиш фақат қисқа вақт давомида даволаш учун мўлжалланган.\nАгар бу дори препаратини болаларга 3 кундан ортиқ бериш зарурати бўлса ёки симптомлар кучайса, шифокорга мурожаат қилиш керак.\nМаксимал тавсия этиладиган суткалик доза, 3 ёки 4 қабулга бўлинган кунига 1 кг тана вазнига 20-30 мг ни ташкил қилади. Дорини қабул қилиш орасидаги интервал камида 6 соатни ташкил қилади.\n3 ойликдан 6 ойликкача болалар (тана вазни > 5 кг): 5 мг/кг кунига 3 марта.\n3 ойликдан 1 ёшгача бўлган болалар: 2,5 мл (50 мг) кунига 3 марта.\n1 ёшдан 2 ёшгача бўлган болалар: 2,5 мл (50 мг) кунига 3-4 марта.\n3 ёшдан 7 ёшгача бўлган болалар: 5 мл (100 мг) кунига 3-4 марта.\n8 ёшдан 12 ёшгача бўлган болалар: 10 мл (200 мг) кунига 3-4 марта.\nЮвинил идиопатик артритни даволашда, кунига 1 кг тана вазнига ибупрофенни 40 мг дан юқори бўлмаган дозадан юқорироқ дозалари талаб қилиниши мумкин.\nПеруфен перорал қабул қилинади, яхшиси овқатдан кейин.\nПеруфен ўткинчи оғиз ёки томоқда ачишиш ҳиссини чақириши мумкин. Ишлатишдан олдин яхшилаб чайқатиш керак.\nИбупрофен қўллангандаги ножўя реакциялар – бошқа НЯҚП қўллашдаги каби бир хил.\nЭнг кўп меъда-ичак йўллари томонидан реакциялар кузатилади. Бундай препаратлар қўлланганидан кейин кўнгил айниши, диспепсия, қусиш, гематемезис, метеоризм, қорин оғриғи, диарея, қабзият, мелена, афтоз стоматит, меъда-ичакдан қон кетишлар, колит ва Крон касаллигини кучайиши кузатилган.\nУларга носпецифик аллергик реакциялар ва анафилаксияни; респиратор тизимининг реактивлигини, шу жумладан астмани, астмада холатни ёмонлашишини, бронхоспази ёки хансирашни; тери касалликларини, шу жумладан турли тери тошмаларини, қичишиш, эшакеми, геморрагик тошма, ангионевротик шиши ва, жуда кам холларда буллёз дерматитни (шу жумладан Стивенс-Джонсон синдроми, токсик эпидермал некролиз ва кўпсонли эритемани) киритиш мумкин.\nКамроқ тез-тезликда гастрит, дуоденал ва меъда яра ривожланиш холатлари кузатилган.\nКам холларда ибупрофен қўлланганидан кейин меъда-ичак префорацияси хақида хабар берилган.\nЖуда кам холларда панкреотит ҳоллари хақида хабарлар бўлган.\nПептик яраланиш, потенциал халокатли қон кетишлар ва перфорация, айниқса кекса одамларда кузатилиши мумкин.\nПерорал қўллаш учун ибупрофен суспензияси қабул қилинганидан кейин оғизда ёки томоқда ачишиш хисси пайдо бўлиши мумкин, у ўтиб кетади.\nИбупрофен қўлланганида шиш ва толиқиш ривожланиш холлари қайд этилган.\nЮрак-қон томир ва бош мия томирлари томонидан-мия бузилишлари\nНЯҚП қўллаш билан боғлиқ бўлган шиш, гипертония ва юрак етишмовчилиги холлари хақида хабарлар берилган. Клиник ва эпидемиологик тажрибаларнинг маълумотлари, ибупрофенни қўллаш, айниқса юқори дозаларда (кунига 2 400 мг) ва давомли даволаш, тромботик кўринишларни (масалан, миокард инфаркти ва инсульт) ривожланиши хавфини бироз ошишига олиб келиши мумкинлигидан далолат беради (“Махсус кўрсатмалар” бўлимига қаранг).\nПеруфен каби дори воситалари, юрак хуружи (миокард инфаркти) ёки инсульт хавфини бироз ошишига олиб келиши мумкин.\nБуллёз реакциялар, шу жумладан Стивенс-Джонсон синдроми, токсик эпидермал некролиз (жуда кам холларда).\nҚуйида пайдо бўлиш тез-тезлиги тартибида, аъзолар тизимининг хар бир синфи доирасида берилган бошқа тез-тез бўлмаган нохуш реакциялар келтирилган.\nРинитлар ва асептик менингит.\nЛейкопения, тромбоцитопения, апластик анемия, нейтропения, агранулоцитоз ва гемолитик анемия.\nУйқусизлик, безовталик, депрессия ва онгни чалкашиши.\nБош оғриқлари, бош айланиши, парестезия, уйқучанлик ва кўрув нервининг неврити.\nКўришни бузилиши ва токсик оптик нейропатия.\nЭшитишни бузилиши, вертиго ва қулоқларда жаранглаш.\nГепатит, сариқлик, жигар фаолиятини бузилиши ва жигар етишмовчилиги.\nНефротоксиклик, шу жумладан интерстициал нефрит, нефротик синдром ва буйрак етишмовчилиги.\nАстма, ринит, эшакеми, ангионевротик шиш ёки ацетилсалицил кислотаси ёки бошқа ностероид яллиғланишга қарши препаратларни қўллаш билан боғлиқ бўлган бронхоспазм.\nҚон ивишини бузилишлари (қон қуйилишларни кучайишига мойиллик билан).\nИлгариги НЯҚП билан даволаш билан боғлиқ бўлган меъда-ичакдан қон кетишлар ёки перфорация.\nЯрали колит, Крон касаллиги, пептик яра ёки рекуррент меъда-ичак қон кетиши (у исботланган яраланиш ёки қон кетишини икки ёки кўпроқ алохида эпизодлари сифатида аниқланади).\nОғир юрак етишмовчилиги бўлган пациентлар.\nОғир жигар етишмовчилиги бўлган пациентлар.\nОғир буйрак етишмовчилиги бўлган пациентлар (креатинин клиренси минутига 30 мл дан кам).\nҲомиладорликнинг учинчи уч ойлигида қўллаш мумкин эмас.\nЛитий. НЯҚП литийнинг буйрак клиренсини қон плазмасида унинг даражасини мувофиқ ошиши ва унинг токсиклигини кучайиши билан пасайтириши мумкин. Агар литий билан даволанаётган пациентга ибупрофен буюрилса, литийнинг даражасини қатъий назоратини ўтказиш керак.\nМетотрексат. НЯҚП метотрексатнинг тубуляр секрециясини ингибиция қилиши ва унинг клиринсини пасайтириши мумкин.\nЮрак гликозидлари. НЯҚП юрак етишмовчилигини ёмонлаштириши, калавалар фильтрацияси тезлигини секинлаштириши ва қон плазмасида юрак гликозидлари даражасини ошириши мумкин.\nХолестерамин. Ибупрофен ва холестераминни бир вақтда қўллаш, ибупрофенни меъда-ичак йўлларидан сўрилиш даражасини пасайишига олиб келиши мумкин. Лекин унинг клиник аҳамияти номаълум.\nЦиклоспорин. НЯҚП ва циклоспоринни қўллаш нефротоксиклик хавфини оширади.\nДиуретиклар, ангиотензинга айлантирувчи фермент ингибиторлари (ААФи) ва ангиотензин II рецепторларининг блокаторлари (БРА-II). Ностроид яллиғланишга қарши препаратлар диуретиклар, шунингдек бошқа гипертонияга қарши дори воситаларининг, бета-блокаторларнинг ва диуретикларнинг самарадорлигини пасайтириши мумкин.\nДиуретиклар шунингдек НЯҚП нефротоксиклик хавфини ошириши мумкин. Буйраклар фаолиятини бузилиши бўлган айрим пациентларда (дегидратацияланган пациентларда ёки буйраклар фаолиятини бузилиши бўлган кекса ёшдаги пациентларда) ибупрофенни ААФ ингибиторлари, ангиотензин II рецепторларининг блокаторлари (БАР-II) ва циклооксигеназа ингибиторлари билан бирга қўллаш, буйраклар фаолиятини ёмонлашишига, шу жумладан ўткир буйрак етишмовчилиги ривожланишига мумкинлиги олиб келиши мумкин, у бутунлай қайтувчан бўлади. Ибупрофенни ААФи ВА БРА-II билан бирга қабул қилаётган пациентларда бундай ўзаро таъсир пайдо бўлиши мумкинлигини хисобга олиш керак. Шунинг учун бундай бирга қўллашни эҳтиёткорлик билан, айниқса кекса ёшдаги пациентларни даволашда, ўтказиш керак. Пациентлар етарли миқдорда суюқлик олишлари керак. Бундан ташқари, бундай мажмуавий даволашни бошида ва кейинчалик вақти-вақти билан буйраклар фаолияти назоратини ўтказиш заруратини кўриб чиқиш керак.\nЦиклооксигеназа-2 нинг селектив ингибиторлари. Перуфенни бошқа НЯҚП билан, шу жумладан циклооксигеназа-2 нинг селектив ингибиторлари, уларнинг мумкин бўлган аддитив таъсири оқибатида, бирга қўллашдан сақланиш керак.\nКортикостероидлар. Меъда-ичакда яра пайдо бўлиши ёки қон кетишларнинг юқори хавфи (“Махсус кўрсатмалар” бўлимига қаранг).\nАнтикоагулянтлар. НЯҚП варфарин каби антикоагулянтларнинг таъсирини кучайтириши мумкин (“Махсус кўрсатмалар” бўлимига қаранг).\nАцетилсалицил кислотаси. Экспериментал тадқиқотларнинг маълумотлари, бу икки тиббий препаратлар бирга қўлланганида ибупрофен ацетилсалицил кислотасининг (АСК) тромбоцитлар агрегациясига таъсирини ингибиция қилиши мумкинлигидан далолат беради. Шу билан бирга, бу маълумотларнинг чекланганлиги ва ex vivo шароитдаги маълумотларни клиник вазиятга экстраполяциясини ишончли бўлмаганлиги, ибупрофенни одатдаги қўллашни АСК самарасига таъсири бўйича аниқ хулосалар қилиш имкониятини бермайди. Ибупрофенни вақти-вақти билан қўллашни АСК кардиопротектор самарасига таъсирини клиник ахамиятли самараларини текширишни эхтимоли кам ҳисобланади (“Фармакодинамикаси” бўлимига қаранг).\nТромбозга қарши воситалар ва серотонинни қайта қамраб олинишининг селектив ингибиторлари. Меъда-ичак қон кетишларининг юқори хавфи (“Махсус кўрсатмалар” бўлимига қаранг).\nАмингликозидлар. НЯҚА аминогликозидларнинг чиқарилишини секинлаштириши мумкин.\nГингко билоби. Қон кетишлари хавфини ошириши мумкин.\nМифепристон. Назарий жиҳатдан, НЯҚП антипростагландин таъсири оқибатида дори препаратининг самарадорлиги пасайиши мумкин. Чекланган маълумотлар, простагландинлар қўлланган кунда НЯҚП ни қўллаш мифепристон ёки простагландинни бачадон бўйнини етилишига ёки бачадонни қисқарувчанлик қобилиятига таъсири самараларига салбий таъсир кўрсатмаслигини, шунингдек хомиладорликни клиник йўқотишга клиник самарадорлигини пасайтирмаслигидан далолат беради.\nХинолон қатори антибиотиклари. НЯҚП ва хинолонларни қабул қилаётган пациентлар, тиришишлар ривожланишини юқори хавфига дучор бўлишлари мумкин.\nТакролимус. НЯҚП такролимус билан бирга қўлланганида, нефротоксикликнинг юқори хавфи бўлиши мумкин.\nЗидовудин. НЯҚП зидовудин билан бирга қўлланганида, гематологик токсикликнинг юқори хавфи бор. Гемофилияси бўлган ОИТВ-позитив пациентларда, улар зидовудин ва бошқа НЯҚП билан мажмуавий даволанаётганларида, гемартроз ва гематомаларни юқори хавфига далолатлар мавжуд.\nСульфонилмочевиналар. НЯҚП сульфонилмочевиналарнинг таъсирини кучайтириши мумкин. Сульфонилмочевина ибупрофен билан бирга қўлланганида пациентларда гипогликемиянинг кам холлари хақида хабарлар бор.\nCYP2C9 ингибиторлари. Ибупрофен ва CYP2C9 бирга қўллаш ибупрофеннинг (у CYP2C9 субстрати ҳисобланади) таъсирига экспозицияни ошишига олиб келиши мумкин. Вориконазол ва флуконазолни (CYP2C9 ингибиторлари) қўллаш билан тадқиқотлар давомида S(+)-ибупрофен билан экспозицияни тахминан 80-100% га ошиши аниқланган. Бир вақтда CYP2C9 ингибиторлари қўлланганида, ибупрофеннинг дозасини пасайтириш имкониятини, айниқса ибупрофеннинг юқори дозалари вориконазол ёки флуконазол билан бирга қўлланганида, кўзда тутиш керак.\nНохуш самараларини симптомларни бартараф қилиш учун керак бўлган энг паст самарали дозани қисқа вақт давомида қўллаш йўли билан минималлаштириш мумкин (“Қўллаш усули ва дозалари” бўлимига, шунингдек қуйида МИЙ ва юрак-қон томир тизими учун хавфга нисбатан маълумотга хам қаранг).\nЮрак-қон томир ва цереброваскуляр самаралари.\nНЯҚП билан даволаш билан боғлиқ бўлган суюқликни тутилиши ва шиш ривожланганлиги хақида хабарлар берилган, шунинг учун анамнезида гипертонияси ва/ёки енгилдан ўртачагача димланган юрак етишмовчилиги бўлган пациентларнинг холатини синчиклаб кузатиш ва уларга мувофиқ тарзда маслахат бериш керак.\nКлиник ва эпидемиологик тадқиқотларнинг маълумотлари, ибупрофенни, айниқса юқори дозаларда (кунига 2 400 мг) ва узоқ вақт давомида қўллаш, артериал тромботик кўринишлар (масалан, миокард инфаркти ёки инсульт) ривожланиш хавфини бироз ошишига олиб келиши мумкин. Умуман, эпидемиологик тадқиқотлар, ибупрофеннинг паст дозалари (масалан, кунига 1 200 мг) миокард инфаркти хавфини ошишига олиб келишини кўрсатади.\nНазорат қилиб бўлмайдиган гипертония, димланган юрак етишмовчилиги, аниқланган юрак ишемик касаллиги, периферик артерияларнинг касалликлари ва/ёки цереброваскуляр касалликлари бўлган пациентлар, ибупрофенни фақат синчиклаб текширилгандан ва бахолангандан кейин қабул қилишлари керак. Эҳтиёткорликнинг бундай чораларини хавфнинг юрак-қон томир омиллари (масалан, гипертония, гиперлипидемия, қандли диабет ва чекиш одати бўлганлар) бўлган пациентларни узоқ муддатли даволашни бошлаш олдидан ўтказиш керак.\nПеруфен каби дори препаратларини қабул қилиш юрак хуружи (миокард инфаркти) ёки бош мияда томирли асоратлар (инсульт) хавфини бироз ошиши билан бирга кечиши мумкин. Хавф дозани ошишида ва давомли даволашда ошади. Тавсия этилган дозани ёки даволаш давомийлигини ошириш мумкин эмас.\nПеруфенни бошқа НЯҚП билан, шу жумладан циклооксигеназа-2 нинг селектив ингибиторларини, бир вақтда қўллашдан сақланиш керак.\nАстмаси ёки анамнезида бронхиал астмаси бўлган пациентлар айниқса эхтиёткор бўлишлари керак, чунки ибупрофен уларда бронхоспазм ривожланишини рағбатлантириши мумкин.\nСувни тутилишига мойиллиги бўлган буйрак, жигар ёки юрак етишмовчилиги бўлган пациентлар эҳтиёт бўлишлари лозим, чунки НЯҚП ни қўллаш буйрак фаолиятини ёмонлашишига олиб келиши мумкин. Бундай пациентлар учун доза иложи борича паст бўлиши, буйраклар фаолиятини эса назорат қилиш керак.\nКекса одамлар. Кекса одамларда НЯҚП қўлланганида нохуш реакциялар пайдо бўлишини юқорироқ тез-тезлиги характерли, айниқса меъда-ичак қон кетиши ва перфорацияни, улар халокатли бўлиши мумкин.\nБошқа НЯҚП каби ибупрофенни ҳам, бир вақтда ААФ ингибиторлари ёки ангиотензин II рецепторларининг блокаторларини қабул қилаётган кекса одамларда эхтиёткорлик билан қўллаш керак. Пациентлар етарли миқдорда суюқлик олишлари керак. Бундан ташқари, бундай мажмуавий даволаш бошлашдан олдин ва кейинчалик вақти-вақти билан буйракларнинг фаолиятини назоратини ўтказиш заруратини кўриб чиқиш керак.\nБошқа НЯҚП каби ибупрофен ҳам, инфекция белгиларини ниқоблаши мумкин.\nБошқа НЯҚП каби, ибупрофен билан даволашни бошида, аҳамиятли сувсизланган пациентларда эҳтиёткорлик билан қўллаш керак.\nБошқа НЯҚП холлардаги каби, ибупрофенни давомли қўллаш некротик папиллитга ва буйракларни бошқа патологик ўзгаришларига олиб келган. Буйрак токсиклигининг холлари шунингдек простагландинлар буйрак қон оқимини тутиб туришда компенсатор фаолиятни бажарадиган пациентларда ҳам аниқланган. Бундай пациентларда НЯҚП қўллаш простагландинларнинг хосил бўлишини дозага боғлиқ пасайишига ва, иккиламчи, буйрак қон оқимида, аниқ буйрак декомпенсациясига олиб келади. Бундай реакция ривожланишини юқори хавфи бўлган пациентларга, буйраклар фаолиятини бузилиши, юрак етишмовчилиги, жигар фаолиятини бузилиши бўлган, сийдик хайдовчи воситалар ва ААФ ингибиторларини қабул қилаётганлар, шунигдек кекса одамлар киради. НЯҚП ни қабул қилишни тўхтатиш, даволаш бошлангунича бўлган холатни тикланишига олиб келади.\nИбупрофен қабул қилаётган жигарни шикастланиш симптомларига ўхшаш симптомлар (иштаҳани йўқолиши, кўнгил айниши, қусиш, сариқлик) ва/ёки жигар фаолиятининг кўрсатгичларини (трансаминазалар, билирубин, алкалинфосфатаза, гамма-ГТ даражаси) ўзгариши кузатилган пациентларда жигар фаолиятини диққат билан назорат қилиш керак. Агар трансаминазалар, конъюгацияланган билирубин ёки алкалинфосфатаза даражасининг кўрсатгичлари норманинг юқори чегарасидан 2 марта юқори бўлса, препаратни дархол бекор қилиш ва вазиятни ойдинлаштириш учун текширишни бошлаш керак. Ибупрофенни қабул қилишга қайтиш мумкин эмас.\nБошқа НЯҚП каби ибупрофен ҳам, тромбоцитлар агрегацияси жараёнини ингибиция қилиши ва оддий пациентларда қон кетиши вақтини узайтириши мумкин.\nНЯҚП сақловчи бошқа дори препаратлари холидаги каби, ибупрофенни, нохуш самаралар эхтимоли даражасини ошиши мумкинлиги туфайли, ацетилсалицил кислотаси билан бир вақтда қўллаш тавсия этилмайди.\nЖуда кам холларда НЯҚП қабул қилиш билан боғлиқ бўлган, айрим холларда ўлим билан якунланувчи оғир тери реакциялари, шу жумладан эксфолиатив дерматит, Стивенс-Джонсон синдроми ва токсик эпидермал некролиз, хабарлар бор. Маълумки, бу реакцияларнинг ривожланишини хавфи даволашни бошида юқори ва кўпчилик холларда бу реакциялар даволашни биринчи ойи давомида пайдо бўлади. Перуфенни қабул қилишни тошманинг биринчи белгиларида, шиллиқ қаватини шикастлданишида ёки юқори сезувчанликнинг бошқа кўринишларида тўхтатиш керак.\nМеъда-ичак қон кетишлари, яра пайдо бўлиши ва перфорация.\nБарча НЯҚП қабул қилишда, даволашни кўпчилик босқичларида, хавфли симптомлар ёки анамнездаги оғир меъда-ичак кўринишлари билан боғлиқ бўлган, ёки боғлиқ бўлмаган потенциал халокатли меъда-ичак қон кетишлари, яра пайдо бўлиши ва перфорациялар холлари хақида хабарлар берилган. Анамнезида пептик яраси бўлган, айниқса қон кетиши ёки тешилиш бўлган пациентларда (“Қўллаш мумкин бўлмаган холатлар” бўлимига қаранг), шунингдек кекса одамларда, НЯҚП юқорироқ дозаларида қон кетишлар, яра пайдо бўлиши ёки перфорацияларни хавфи юқори. Бундай вазиятларда пациентлар абдоминал симптомлар ва овқат ҳазм қилиш йўлларидаги қон кетишлар, айниқса даволашни эрта босқичларида, пайдо бўлиши хақида шифокорига хабар бериши кераклигини билишлари керак.\nБундай пациентларни даволашни энг паст самарали дозадан бошлаш керак. Бундай пациентларни, шунингдек кичик дозаларда ацетилсалицил кислотасини ёки яра пайдо бўлиши ёки қон кетиши хавфини ошириш қобилиятига эга бўлган бошқа дори воситаларини, масалан, кортикостероидлар, антикоагулянтлар (варфарин каби), серотонинни қайта қамраб олинишини селектив ингибиторларини ёки антитромбоцитар бирикмаларни, масалан ацетилсалицил кислотасини бир вақтда қабул қилишга мухтож бўлган пациентларни даволашда, бир вақтда химоя воситаларини (масалан, мизопрестол ёки протон насосининг ингибиторларини) қўллаш имкониятини назарда тутиш керак (“Бошқа дори воситалари билан ўзаро таъсири” бўлимига қаранг).\nПеруфен препаратини қабул қилаётган пациентларда меъда-ичак қон кетиши ёки яра пайдо бўлган холда, даволашни тўхтатиш керак.\nАгар дисменорея бирон-бир бошқа одатдаги бўлмаган кўринишлар билан бирга кечса, шифокорга мурожаат қилиш керак.\nИбупрофенни қўллаш билан даволаш жараёнида кўришнинг бузилиши кузатилган пациентлар, даволашни тўхтатишлари ва офтальмологик текширувдан ўтишлари керак.\nПеруфен билан даволаниш вақтида ҳомиладор бўлиш мураккаброқ бўлиши мумкин.\nСорбитол сақлайди (40 мг/мл): фруктозани ўзлаштираолмасликнинг кам учрайдиган наслий муаммолари бўлган пациентлар бу препаратни қабул қилмасликлари керак.\nЭпидемиологик тадқиқотларнинг маълумотлари ўз-ўзидан бола ташлашни, ҳомиладорликнинг эрта босқичида простагландин синтезининг ингибиторларини қўллаш оқибатида юракнинг ривожланишини нуқсонлари ва гастрошизиснинг юқори хавфидан далолат беради. Юракнинг ривожланиш нуқсонларини мутлоқ хавфи 1% дан камроқ кўрсатгичдан тахминан 1,5% гача ошган. Доза ва даволаш давомийлигини ошиши билан хавф ошади деб тахмин қилинади.\nХайвонлардаги экспериментларда, простагландин синтезини ингибиторларини қўллаш, имплантациягача ва кейин абортлар тез-тезлигини ошишига ва эмбрион ва ҳомила ўлими даражасини ошишига олиб келади. Бундан ташқари, простагландин синтезининг ингибиторларини таъсирига дучор бўлган хайвонларда, органогенез даври босқичида қатор ривожланиш нуқсонлар, шу жумладан юрак-қон томир тизимининг ривожланиш аномалияларини, тез-тезлигини ошиши қайд қилинган.\nШундай қилиб, қатъий кўрсатмалар бўлмаганида Перуфенни ҳомиладорликнинг 1-нчи ва 2-нчи уч ойликлари вақтида қўллаш мумкин эмас.\nҲомиладорликнинг 3-нчи уч ойлиги вақтида простагландин синтезининг ҳамма ингибиторлари ҳомилани хавфга дучор қилиш қобилиятига эга:\nюрак-ўпка токсиклик [артериал йўлини (боталлов йўли) муддатидан олдин беркилиши ва ўпка гипертонияси билан];\nбуйракларнинг фаолиятини бузилиши, у олигогидрамниоз билан буйрак етишмовчилигига ўтиб кетиши мумкин.\nҲомиладорликнинг якуний босқичида она ва бола қуйидаги ҳолларда хавфга дучор бўлишлари мумкин:\nқон кетиши давомийлиги узайиши мумкин, яъни тромбоцитлар агрегациясига таъсири, у хатто препаратнинг жуда паст дозалари қабул қилинганида хам кузатилиши мумкин;\nкейинги туғруқни кечикиши ёки давомийлигини узайиши билан бачадон қисқаришларини сусайиши.\nҲомиладорликнинг 3-нчи уч ойлиги босқичида Перуфенни қўллаш мумкин эмас.\nТуғруқ вақтида Перуфенни қўллаш тавсия этилмайди. Она ва болада қон қуйилишларга мойилликни кучайиши билан туғруқни бошланишини кечикиши ва давомийлигини узайиши юз бериши мумкин.\nБугунги кунда мавжуд бўлган тадқиқотларнинг чекланган маълумотлари кўкрак сутида ибупрофеннинг паст концентрациялари борлигидан далолат беради. Эмизикли оналарга ибупрофенни қабул қилиш тавсия этилмайди.\nПростагландинлар синтезини ва циклооксигеназа фаоллигини сусайтирувчи моддалар, овуляция жараёнига таъсир қилиш йўли билан аёлларда фертилликни пасайишига олиб келишлари мумкинлиги хақида айрим маълумотлар бор. Бундай самара препарат билан даволаш тўхтатилганидан кейин қайтувчан ҳисобланади.\nИбупрофен пациентнинг реакция тезлигига таъсир қилиши мумкин. Шунинг учун транспорт воситаларини бошқаришда ва механизмларга хизмат кўрсатишда эътиборлироқ бўлиш керак.\nТоксик таъсирнинг белгилари ва симптомлари болалар ёки катталар тана 100 мг/кг дан паст дозаларда одатда намоён бўлмайди. Лекин самарани бир маромда ушаб турувчи даволаш керак бўлиши мумкин.\nТоксик таъсирнинг белгилари ва симптомлари болаларда 1 кг тана вазнига ибупрофеннинг 400 мг дан кўпроқ дозаларида намоён бўлади.\nИбупрофеннинг аҳамиятли дозаларини қабул қилган кўпчилик пациентларда, симптомлар 4-6 соатлар ўтгач намоён бўлиши мумкин. Энг кўп дозани ошириб юборилишининг кўнгил айниши, қусиш, қорин оғриғи, летаргия ва уйқучанлик каби симптомлари хақида хабар берилган.\nИбупрофеннинг специфик антидоти мавжуд эмас. Агар бир неча соат давомида қабул қилинган ибупрофеннинг дозаси 400 мг/кг дан юқори бўлса, кейинги тутиб турувчи чоралар билан меъдани ювишни ўтказиш тавсия этилади.\nФлакон 200 мл; ўлчов мосламаси билан мажмуада.\nЁруғликдан ҳимоялаш учун оригинал ўрамида сақлансин.\nОчилганидан кейин, 3 ой давомида ишлатилсин.


Роналду бошчилигидаги "Реал" футболчилари Бенземани йўқотмоқчи\n22 март, 2017, 15:35\n"Реал" бош мураббийи Зинедин Зидан ҳимоясида бўлган франциялик ҳужумчи Карим Бенземанинг жамоадошлари билан муносабати салбий томонга ўзгариб бормоқда. "Реал" футболчилари бош мураббий ўз ҳамюртига кўп ён босаётганидан норози бўлишмоқда.\nЖамоа етакчиси Криштиану Роналду ҳам Карим Бенземани қулай вазиятларда унга тўп оширмаётганликда айблади. Роналдунинг айтишича, "Барселона" ҳар бир футболчи Лионель Мессини гол урадиган вазиятга олиб чиқишга ҳаракат қилади. "Реал"да эса Бензема Роналдунинг гол уришига ёрдам бермаяпти.\n"Реал" раҳбарлари эса айни пайтда Карми Бенземага янги шартнома таклиф қилиш борасида иш олиб бормоқда.


Шарқий фронт: Россиянинг Донбассдаги ҳужуми қандай ривожланиши мумкин?\n20:16 / 19.04.2022\nУкраинадаги можаро мамлакат шарқига кўчган, бу ердаги Украина қуролли кучлари жанговар тажриба ва яхши тайёргарликка эга ҳисобланади.\nТаҳлилчиларнинг ҳисоблашича, Украина армиясининг энг яхши бўлинмалари шарқда, Россия ҳужумини қайтариш учун тайёрланган позицияларни эгаллаб турибди.\nШу вақтгача украин ҳарбийлари Россия армияси юришларига қаттиқ қаршилик кўрсатиб келмоқда, аммо россиялик ҳарбийлар аста-секинлик билан илгарилаган ва айрим ҳудудларда улар сон жиҳатдан Украина қуролли кучларидан жиддий устунликка эга бўлиши мумкин.\nМуҳим жанглар қаерда бўлиб ўтади?\nРоссия расмий шахслари эндиликда бор эътибор Донбассни - Украинанинг шарқдаги вилоятлари Луганск ва Донецкни «тўлиқ озод этиш»га қаратилишини таъкидлаб келади.\nЛекин Украина шарқидаги ҳудудлар рельефи россиялик ҳарбийларнинг олдинга силжиши учун қатор муаммолар туғдириши мумкин.\nМамлакат шимоли билан солиштирганда бу ҳудуднинг катта қисмини ўрмонзорлар ташкил этади ва таҳлилчилар бу омил Украина кучларига қўшимча ёрдам бериши мумкинлигини тусмол қилишмоқда.\nУрушларни ўрганиш институтига кўра, катта эҳтимол билан Славянск учун жанглар урушнинг кейинги энг муҳим босқичи бўлади.\nАгар шимолдан Изюм томондан келаётган россиялик ҳарбийлар шаҳарни эгаллай олишса, улар шарққа томон ҳаракатланиши ва Украина ҳарбийларининг кичик гуруҳини ўраб олиши ёки жанубга юришда давом этиб, Украина армиясининг катта контингентини қуршовга олишга ҳаракат қилиши мумкин.\nАгар Мариупол қуласа, Россия қамалдан бўшаган кучларини шимолга, Донецкдан ғарбдаги ҳудудга юбориш имкониятига эга бўлади.\nУкраина армияси қандай тайёрланмоқда?\nХалқаро стратегик тадқиқотлар институтидан истеъфодаги бригада генерали Бен Баррининг фикрича, Украина қуролли кучларида мудофаага тайёрланиш учун йиллар бўлган ва Россия кучларига уларни позицияларидан чекинтириш осон кечмайди.\n«Украина томони нафақат Биринчи жаҳон уруши намунасидаги хандақларга эга, балки улар ҳимояланадиган муҳим шаҳар ва қишлоқлар ҳам мустаҳкамланган», дейди у.\nУнинг сўзларига кўра, украин зирҳли техникалари ва артиллериялари олдиндан тайёрланган ер остидаги пана жойларга яширилган.\nУкраин аскари Харков атрофидаги окопда туриб руслар дронини ўққа тутмоқда. Фото: Getty Images\nШарқдаги кўплаб украин ҳарбийлари катта жанговар тажрибага эга - улар 2014 йилда бошланган можародан буён Донбассдаги айирмачиларни тийиб турибди.\nАгар Украина ҳарбий қўмондонлиги мамлакат шимолидан россиялик ҳарбийлар кетгач, Киев мудофааси учун зарур бўлмаган бўлинмаларни шарққа кўчиришга қарор қилса, бу ҳудуд ҳимоясида турувчилар сони ҳам ошади.\nРоссия армияси қандай ҳужумга ўтиши мумкин?\nБаррининг ҳисоблашича, Россия, катта эҳтимол билан артиллерия ва авиациядан фаол фойдаланиб, Украина қуроллари кучларининг яхши мустаҳкамланган мудофаа позицияларини бузишга ҳаракат қилади ва шундан кейин қуруқлик орқали юриш бошлаши мумкин.\nУкраина ҳарбийлари билан олдиндан артиллерия зарбалари бермасдан, юзма-юз тўқнашиш Россия армияси учун катта йўқотишларга олиб келади ва мағлубият хавфини жиддий даражада оширади.\nИстеъфодаги генерал Баррининг ҳисоблашича, Россияда узоқ масофадан зарбалар йўллаш учун етарлича воситалар мавжуд. Хусусан, Россия армиясида жуда кўплаб ўзиюрар артиллерия қурилмалари мавжуд ва бу жуда муҳим омил бўлади.\nЎзиюрар артиллерия қуроллари ташқи кўринишдан танкка ўхшайди. Ундан юқорилатиб ўт очилади, у дала тўпларига қараганда яхши ҳимояланган ва рақиб мудофааси ёриб ўтилган тақдирда, тезда янги позицияларни эгаллаши мумкин.\nАммо катта эҳтимол билан ёриб ўтиш учун бундай имкониятлар кўп бўлмайди - фронт чизиғидаги кўплаб участкалар анча турғун ҳолатда бўлади.\nРоссия армиясида украинлар позицияларини узоқ масофалардан ўққа тутиш учун баравар ўт очувчи реактив тизимлар ҳам бор ва улар кенг қўлланиши тайин.\n«Град» тизими 20 сонияда 40 ракета учириши мумкин. Уруш бошланганидан буён «Град» билан Украинадаги кўплаб аҳоли пунктларига ҳалокатли зарбалар берилди, Харков, Мариупол ва бошқа шаҳарлардаги кварталлар харобага айлантирилди.\nАйрим хабарларга кўра, Украинанинг айрим ҳудудларида, жумладан Донецк вилоятида Мариуполда ва Харковдаги Изюмда Россия армияси термобарик қуроллар қўллаган.\nТермобарик ўқ-дорилар худди шу ўлчамдаги анъанавий порловчи қурилмаларга нисбатан анча ҳалокатли ҳисобланади. Улар ёнувчи аралашма булутини ҳосил қилади, кейин ўша булутни ёқиб юборади, катта олов тўпи ва кучли портлаш тўлқини вужудга келади.\nБритания қироллиги мудофаа тадқиқотлари институти ходими Сэмюэл Крэнни-Эванснинг ҳисоблашича, бундай ўқ-дорилар биринчи навбатда шаҳар шароитидаги ҳарбий ҳаракатлар олиб бориш учун мўлжалланган, чунки дастлабки зарбадан сўнг тарқаладиган ёнувчи аралашма булути портлашдан олдин бинолардаги бўшлиқларга сингиб кириши мумкин.\nАгар Россия артиллерияси Украина қуролли кучларининг асосий истеҳкомларини бузишга муваффақ бўлса, катта эҳтимол билан, Украина кучлари зарбалари остида қоладиган ҳудудни тезда босиб ўтиш учун танклар қўллаб-қувватловидаги моторлаштирилган пиёда қисмларни олдинга ташлайди.\nҲужумни ҳаводан қўллаб-қувватлаш учун қирувчи-бомбардимончи самолётлар ҳамда зарбдор вертолётлар қўлланади.\nУкраина ташқи ишлар вазири Дмитрий Кулеба шарқдаги ҳарбий ҳаракатлар Иккинчи жаҳон уруши давридаги ҳарбий амалиётларни ёдга соладиган даражада бўлишидан огоҳлантирган.\nРоссияни нима тўхтатиши мумкин?\nТаҳлилчилар ҳозирча Россия ҳарбийлари кампаниянинг илк даврида кузатилган жиддий логистик муаммоларни ҳал қилгани ҳақида ишонч билан айта олишмайди.\nБиринчи ҳафтада қўшинларга ёнилғи, озиқ-овқат, ичимлик суви ва зарур жиҳозлар, масалан, радиоалоқа воситалари ва қишки кийимлар етишмаганди.\n«Жанговар тайёргарлик, мотивация ва етакчилик ҳам муҳим ўрин тутади. Россия Киев атрофида ўзини яхши кўрсата олмади ва биз улар бундан сабоқ чиқарганми, йўқми, билмаймиз», дея ҳисоблайди бригада генерали Барри.\nАйрим маълумотларга кўра, Россия урушнинг биринчи босқичида Украинага қараганда уч баробар кўпроқ ҳарбий техникасидан айрилган.\nҲозирча бу шарқдаги амалиётнинг боришига қандай таъсир кўрсатиши номаълум, аммо йўқотилган қуролларнинг ўрнини тўлдириш жиддий муаммога айланиши мумкин.\nХарков атрофида яксон этилган рус танки. Фото: Getty Images\nOryx ҳарбий таҳлиллар сайти томонларнинг ҳарбий техникалардаги йўқотишларини ҳисоблаб чиққан - рўйхатга фақат фото ёки видеолар билан ҳужжатлаштирилган ҳолатлар киритилган.\nСайт баҳоларига кўра, Россия апрель ойи бошига келиб 400 дан ортиқ танкини йўқотган, шунингдек 20 самолёт, 32 вертолёт, юзлаб зирҳли техникалар ва бошқа машиналар.\nУкраина томони йўқотишлари камлиги мамлакат қуролли кучлари ҳажми кичикроқлиги билан изоҳланади - шу билан бирга бу Украина қуролли кучларининг тактик муваффақиятларининг далили сифатида ҳам талқин қилиниши мумкин.\nУкраина кўп миқдорда Россия ҳарбийларининг қолдириб кетган ҳарбий техникаларини ҳам эгаллаб олган, аммо улар қанчалик фойда келтириши номаълум.\nАмериканинг Ҳарбий-денгиз кучларини таҳлил қилиш маркази ходими Майкл Кофман шундай дейди: «Бу техникалар жиҳозланиб, фойдаланишга яроқли ва зарур нуқталарга юборишга тайёр бўлгунига қадар маълум вақт ўтади. Қўлга киритилган бир неча танклар ёки БМПлар - бу ҳали зирҳли танклар бригадаси дегани эмас».\nУзоқ муддатли истиқболда Россия ҳал қилувчи устунликка эришиши мумкин, айниқса Ғарб давлатлари асосан мудофаа қуроллари етказиб бериш билан чекланадиган бўлса.\nКрэнни-Эванс айтади: «Украинанинг ҳар бир йўқ қилинган «Град» ракета тизими ёки гаубицаси ўрнига кўп ҳолатларда янгиси бўлмайди. Аммо Россияда ҳамон ишлаб чиқариш қувватлари мавжуд, шунинг учун россиялик ҳарбийларни бу йўқотишлар мушкул аҳволга тушириб қўймайди. Бу уруш узоқ чўзилар экан, вақт Россиянинг фойдасига ишлайди».\nУкраина армияси сондаги устунликка эмас, мобилликка таянади\nBBC корреспонденти Жонатан Билл шарқдаги украин ҳарбийларининг артиллерия позицияларидан бирида бўлган.\n«Ҳарбий ҳаракатларнинг асосий қисми очиқ майдонларда ўтказилади. Украин ҳарбийлари мудофаа позициясида устунликка эга, улар окопларда жойлашиб улгуришган.\nБиз Россия авиацияси пайдо бўлишидан хавфсираб осмонга қараймиз, аммо Украина ҳаво ҳужумидан мудофаа тизимлари ҳамон мавжуд. Биз радар ва зенит қурилмалари ўрнатилган машинани кўрдик, аммо биздан уни тасвирга олмасликни сўрашди.\nАртиллерия позициясида биз кўплаб ҳаво ҳужумидан мудофаа тизимларини, шу жумладан Ғарб мамлакатлари томонида етказиб берилган, ташиб юриш мумкин бўлган «Стингер» зенит-ракета мажмуаларини кўрдик. Улар Россия дронлари ёки ҳарбий самолётлари томонидан хавф туғилган тақдирда фойдаланиш учун тайёр ҳолатда.\nБундай қуроллар ушбу урушда муҳим рол ўйнамоқда: Россия ҳавода устунликка эга бўлса-да, улар осмонда тўлиқ назорат ўрната олишмади»\n17:15 / 17.05.2022\nУкраина армияси Харковда Россия чегарасига чиқди. Бу фронтда нимани англатади?


Эзгу ишнинг одами\nБу дунёда савоб, эзгу ишнинг тури кўп. Ҳар ким ўзининг касб-корига яқин, қўлидан келадиган савоб ишни танлаб, уни бажаришдан роҳатланиб яшайди. Мақоламиз қаҳрамони қилаётган ишнинг нечоғлик салмоқли эканига ҳеч ким гумон қилмаса керак. Ўзга миллат вакилларининг ота юртларига кўчиб кетишлари натижасида аҳолиси озайиб қолган Шимолий вилоятларга аҳоли зич жойлашган жанубдан одамларни кўчириш тадбирини Туркистон вилоят маслаҳати депутати, “ЕвроРемонтСервис” МЧБ раҳбари Жанабай Ағабеков холисона ўз зиммасига олганига ҳам 4-5 йил бўлиб қолди. Бунинг стратегик аҳамиятини тўғри англаган Ҳукуматимиз у бошлаган ишни давлат даражасидаги дастурга айлантирди. Натижада шу кунгача шимолий вилоятларга 1500га яқин оила кўчиб бориб, Ағабековнинг орзулари ушала бошлади.\n– Жанабай Мўлдабайули, умуман олганда нима учун бу муаммога дуч келдик, Жанубдан – Шимолга лойиҳасининг юзага келишига нима сабаб бўлди?\n– Шимолий Қозоғистон, Қўстанай, Павлодар ва Шарқий Қозоғистон вилоятларида истиқомат қиладиган руслар Россияга, поляклар Польшага, немислар Германияга кўчиб кетиши натижасида аҳоли сони кескин камайиб кетди. Мактабларда ўқувчилар озайиб, йил сайин ўнлаб мактаблар ёпила бошлади. Бандлик ва ижтимоий дастурлар бошқармалари жанубда ишсиз юрганларни шимолий минтақаларда ишга жойлаштиришни йўлга қўя бошлади. Ана шунда ушбу эзгу ишга ўз ҳиссамни қўшишга қарор қилдим. Шимолий минтақаларга кўчишни хоҳловчиларни тўплаб, автобусларда ўз ҳисобимдан олиб бориб юрдим. Биринчилар қаторида борганларга осон бўлмади, албатта.\nУ ерларни оралаб кўриб, қолишни истаганларни ҳокимларга тайинлаб, топшириб келардим. Уларнинг касб-корини айтиб, иш ва бошпана билан таъминлашларини сўраниб юрдим. Ҳозир Шимолий Қозоғистон вилоятида жанубдан кўчиб борадиганлар учун минглаб уйлар қурилмоқда. Бунинг учун Шимолий Қозоғистон вилоят бюджетидан 15 млрд. тенге маблағ ажратилди.\n– Бош вазир ўринбосари, Меҳнат ва аҳолини ижтимоий ҳимоя қилиш вазири Бердибек Сапарбаев ўтказган селектор мажлисида қатнашдингиз. Мана шу эзгу ишнинг бош-қошида юрган, муаммолардан хабардор инсон сифатида сиз ҳам фикрларингизни билдирдингиз...\n– Бердибек Машбекули менга “сиз жанубдан шимолга одамларни кўчиришга ҳомийлик қилиб юрганингизга 4 йилдан ошди. Шунинг учун сизнинг фикрингиз биз учун жуда катта аҳамият касб этади”, деди.\nМен бандлик ва ижтимоий дастурлар бошқармасида айнан миграция масалалари билан шуғулланадиган бўлим очиш зарурлигини айтдим. Бизнинг ҳудудда қайси миллатга мансублигидан қатъиназар, ишсиз юрганлар кўп. Мақсадим – уларни иш билан таъминлаш. Ҳозирги кунда юқорида атаб ўтган вилоятларнинг ҳар бирида 50дан зиёд сариоғочлик оила бор. Шу кунгача шимолдаги вилоятларга 1500га яқин оила кўчиб борди. Бу улкан ер майдонига эга вилоятлар учун денгиздан томчидир, лекин биз мақсадимизга аста-секинлик билан эришмоқдамиз. 2019 йилдаги режа бўйича Туркистон вилоятидан шимолга 540та оила кўчиб бориши керак эди. Ноябрь ойидаги маълумотларга кўра, 600та оила кўчган. Жорий йилги режани бугунги куннинг ўзида ортиғи билан бажариб қўйдик.\n– Эшитишимизга қараганда, Сайрам туманидан ҳам кўчувчилар оз эмас экан...\n– Тўғри, аҳолиси зич жойлашган мазкур туманда ҳам аҳоли билан учрашувлар ўтказдик. Ҳозирги кунда сайрамликлар Шимолий Қозоғистон вилоятининг 5-6та туманида жойлашган. Улар, асосан чорвачилик, деҳқончилик билан шуғулланишмоқда. Тайинши туманига ўтган йили кўчиб борган ўзбек бовуримиз билан яқинда суҳбатлашиб қолдим. У ҳозирнинг ўзида 4 бош сигири борлигини, субсидия олишда ҳеч қандай муаммога дуч келмаганлигини қувонч билан айтиб берди. Агар фарзандлари учун бериладиган нафақа ва бошпана учун ёрдам пулини олса, сигирларини 10 бошга етказишни режалаштириб қўйибди. Биз унинг кундалик ҳаёт тарзини телевидение учун тасмага тушириб қайтдик. Қозоғистон – умумий уйимиз. Қайси тумандан, ким кўчишни истаса, ёрдамимни аямайман.\n– Иқлими биздан анча совуқ ўлкаларга кўчаётганларнинг янги жойга ўрганиб кетиши осон бўлмаса керак?\n– Албатта. Ҳаёт қайнаб турган, яшаш учун кураш қизғин бўлган минтақада яшаганларнинг шимолий вилоятга кўникиб кетиши осон бўлмайди. Дастлаб, кўчиб борганларга қийин бўлмаслиги учун пиёз, сабзи уруғларигача ўзим олиб берардим. Меҳнат билан шуғулланиб, даромад топадиган бўлса, одамнинг бегона жойга ўрганиб кетиши муаммо туғдирмайди. Буни айтишим ножоиздир, лекин мен биринчи олиб борган 50 оилага бошпана ҳам олиб берган эдим. Ўзимизда ҳам ери ночор жойлар бор. У ерда ҳам шундай. Деҳқончиликка ноқулай жойларда фақат чорвачилик билан шуғулланишга тўғри келади. Ҳамюртларимни иложи борича ери унумдор туманларга олиб боришга ҳаракат қиламан. Чунки, жанубликлар ер билан яхши тиллашадилар.\n– Шимолдаги ҳамюртларимиз жанубликларни қандай қарши олмоқда, улар бундан мамнунми?\n– Маҳаллий аҳоли жанубликлар кўчиб боргандан кейин ҳаво илиб бораётганини айтишмоқда. Ҳазиллашиб, авваллари қор белдан бўлса, ҳозир тиззага тушиб қолди, дейишади... Кўп қишлоқларда асосан қариялар яшашини яширишнинг ҳожати йўқ. Уларнинг жисмоний меҳнат қилишга имкониятлари йўқ. Жанубликлар ўтин ёраётган кекса отахоннинг ёнидан бамайлихотир ўтиб кетолмайди. Иши тиғиз бўлса-да, унга ёрдамлашмаса, ўзини айбдордек ҳис этади. Уйида яхши таом тайёрлашса, қўшнисига илинади. Биз, ахир шундай тарбия кўрганмиз-ку. Жанубликларнинг бу каби хислатлари, тантилиги уларни, албатта, бефарқ қолдирмайди.\n– Ҳозирги кунда ҳам кўчишни истовчилар сизга мурожаат қилиб туришар экан...\n– Ҳозир кўчиш харажатлари учун давлатимиз оиланинг ҳар бир аъзосига 90 минг тенгега яқин маблағ беради. Ана шу пулни ўзларида қолдириш учун ҳозирги кунда ҳам кўчиш харажатларини ўз зиммамга олганман. Бу ерда ишсиз юрган одамга ўз ҳисобидан кўчиш катта муаммо, ахир. Яқинда ҳам менга 3-4 одам шу масалада қўнғироқ қилди. Мен уларни баҳорда кўчиб боришни тавсия қилмоқдаман. Кўкламда кўчса, кузгача у жойларнинг об-ҳавосига ўрганиб олади-да. Менга бировлар, уялиб қоласиз, жанубликлар шимолнинг совуғига кўниколмай, қайтиб келишади, дейишган. Худога шукур, улар айтганидай бўлмади. Кўчиб борганлар яқинларини, туғишганларини чақиришмоқда. Мен бундан хурсандман, албатта. Сайрамликларга 10-15 оила бўлиб бир жойга кўчиб борсангиз, ўзбек мактаби очиб беришга ҳам ёрдамлашаман, деб айтганман.\n– Шимолий Қозоғистон, Павлодар, Қўстанай, Шарқий Қозоғистон вилоятларининг вакиллари вилоятимизда ярмаркалар ўтказишди, ваъдалар беришди. Улар сўзларининг устидан чиқишмоқдами?\n– Тўғри, улар қўлидан келганча ёрдам беришмоқда, лекин ҳамма нарса одамнинг ўзига боғлиқ. Бошпана, иш берса, деҳқончилик учун ер берса, фақат меҳнат қилиш керак. Эндиликда “Серпин” дастури бўйича ёшларни шимолий вилоятларда ўқишга жалб этишга ҳам ҳаракат қиляпмиз. Бизда икки-уч оила бир ҳовлида яшаётган жойлар ҳам бор. Ана шулар шимолга кўчиб борса, ҳам оиласи, ҳам давлат манфаатдор.\nХуршид ҚЎЧҚОРОВ, 2020-01-11, 04:02 177


“ОЧИҚЛИК ИНДЕКСИ” РЕЙТИНГИ ЭЪЛОН ҚИЛИНДИ: СОҒЛИҚНИ САҚЛАШ ВАЗИРЛИГИ 92 БАЛЛ БИЛАН 5-ЎРИНДА Бош сахифа\nЎтган галги рейтинг баҳолашда вазирликка 88 балл билан давлат ҳокимияти ва бошқаруви органлари ичида 12-ўрин берилган эди.\nЖорий йил 1 январгача бўлган даврни ўзида ифодалаган “Очиқлик индекси” рейтинги 52 та давлат ҳокимияти ва бошқаруви органини қамраб олди.\nСоғлиқни сақлаш вазирлиги “Давлат ҳокимияти ва бошқаруви органлари фаолиятининг очиқлиги тўғрисида”ги Ўзбекистон Республикасининг қонунида белгиланган талабларга тўлиқ риоя қилган ҳолда фаолият олиб бормоқда. Бунда вазирлик Ахборот хизмати фуқароларнинг ижтимоий аҳамиятга молик ахборотлардан фойдаланиш ҳуқуқини кафолатлаш, давлат органлари ва жамият ўртасида ўзаро ахборот алмашишнинг аниқ механизмларини яратиш бўйича қатор амалий ишлар олиб бормоқда.\nЭслатиб ўтамиз, Вазирлар Маҳкамасининг 2015 йил 6 ноябрдаги “Давлат ҳокимияти ва бошқаруви органлари фаолиятининг очиқлиги тўғрисида”ги Ўзбекистон Республикаси Қонуни қоидаларини амалга оширишга йўналтирилган комплекс чора-тадбирлар кўриш тўғрисида”ги қарорига мувофиқ, давлат ҳокимияти ва бошқаруви органлари фаолиятининг очиқлигини таъминлаш фаолиятини мувофиқлаштириш ва мониторингини олиб бориш бўйича жамоатчилик кенгаши шакллантирилган эди. Ушбу кенгаш экспертлар иштирокида давлат ҳокимияти ҳамда бошқаруви органлари фаолиятининг очиқлигини мониторинг қилиб, баҳолаш натижаларини ҳар йили икки маротаба эълон қилиб боради.\nҲозирги вақтда сайтда: 100та фойдаланувчи


Бошқарув шакли: Монархия\nРасмий тили: инглиз тили\nҲудуди: 133 396 кв. км\nАҳолиси: 53.000.000 киши\nАНГЛИЯ ФУТБОЛ АССОЦИАЦИЯСИ\nТашкил этилган йили: 1863 йил\nПрезиденти: шаҳзода Уильям\nФИФА Рейтингидаги ўрни: 10\nМТЖ лақаби: Уч шер\nФИФА коди: ENG\nТЕРМА ЖАМОАНИНГ ЕВРОПА ЧЕМПИОНАТЛАРИДАГИ БАРЧА ИШТИРОКИ\nАнглия терма жамоаси фақат бир марта, ўзи мезбонлик қилган Европа чемпионатида ярим финал иштироқчисига айланган. Шунингдек, 1968 йилда ҳам Англия 3-ўринни олган, лекин ўша турнирда атиги 4 жамоа қатнашган эди.\nЖАМОА САРДОРИ: УЭЙН РУНИ\nАмплуаси: ҳужумчи, марказий ярим ҳимоячи.\n"Эвертон" клуби тарбияланувчиси. Ўз фаолиятини шу клубда бошлаб, 2004 йилда "Манчестер Юнайтед"га трансфер қилинган. Терма жамоа сафида 2003 йилда дебют қилиб, бугунгача 109 ўйинда майдонга тушиб улгурган.\nУэйн Руни Англия терма жамоаси тарихида энг кўп гол урган футболчи саналади. Евро-2016 саралаш ўйинларида у ўзининг 51-голини киритди ва жаҳон чемпиони Бобби Чарлтонни ортда қолдирди. Руни бугунги Англиянинг энг тажрибали футболчиси ҳисобланади ва шунинг учун Рой Хожсон футболчи яхши спорт формасида бўлмаса ҳам, терма жамоа сафидан жой кафолатлади.\nБОШ МУРАББИЙ: РОЙ ХОЖСОН\nРой Хожсон 1947 йилнинг августида Лондонда туғилган. Ўзининг салкам қирқ йиллик тренерлик фаолияти давомида 18 дан ортиқ жамоаларда ишлаган бўлиб, улардан энг машҳурлари "Интер" (1995-97) ва "Ливерпуль" (2010-11) жамоаларидир. Терма жамоалар ичида ўз вақтида Швейцария, Финландия кабиларни бошқарган. Мураббий сифатида Швеция, Дания каби мамлакат чемпионатлари ғолиби бўлган.\nМураббийнинг халқаро миқёсдаги энг яхши натижаси, 2010 йилда Англия ўртамиёнаси "Фулҳэм"ни Европа Лигаси финалига олиб чиққани бўлди. Айнан шу воқеадан кейин Хожсонни мамлакат терма жамоаси мураббийлигига номзод сифатида тилга ола бошладилар. Ўша йили Англиянинг энг яхши мураббийи сифатида тан олинган Рой Хожсон кейин "Ливерпуль" ва "Вест Бромвич" жамоаларини бошқарди. 2012 йилдаги Европа чемпионати бошланишига бир ой қолганда, Фабио Капелло истеъфога чиқарилгач, унинг ўрнини Рой Хожсон эгаллади ва айтиш мумкинки, Евро-2012 да ёмон натижа қайд этмади.\nАммо икки йил ўтиб, Англия терма жамоаси жаҳон чемпионатини ўта муваффақиятсиз ўтказди. Шудай бўлса-да, ҳозирда, айниқса, инглизларнинг саралаш ўйинларидаги юз фоизлик натижаларидан келиб чиқиб, маҳаллий матбуот ва юлдузлар мураббийга катта ишонч билдиришган.\n09.10.2014 АНГЛИЯ - САН МАРИНО 5:0\n05.09.2015 САН МАРИНО - АНГЛИЯ 0:6\n08.09.2015 АНГЛИЯ – ШВЕЙЦАРИЯ 2:0\nУэйн Руни (С)


Цемент ва алебастр заводи фаолиятидан норози фарғоналиклар: «Болаларимиз аллергияга чалинмоқда. Ўпка, нафас йўллари касалликлари кўпаймоқда» - Daryo\n12:45, 04.03.2021 14033\nЦемент ва алебастр заводи фаолиятидан норози фарғоналиклар: «Болаларимиз аллергияга чалинмоқда. Ўпка, нафас йўллари касалликлари кўпаймоқда»\nИжтимоий тармоқларда Фарғона вилоятининг Ўзбекистон тумани «Карим девона» маҳалласи яқинида фаолият юритаётган цемент ва алебастр заводлари аҳоли саломатлиги ва атроф-муҳит тозалигига зарар етказаётгани ҳақида хабарлар тарқалди. Аҳоли болалар аллергияга чалинаётгани, ўпка, нафас йўллари касалликлари кўпаяётганидан шикоят қилган.\nФарғона вилояти Экология ва атроф-муҳитни муҳофаза қилиш бошқармаси ушбу ҳолат юзасидан ўрганиш олиб борилганини маълум қилди.\nҚайд этилишича, ўрганиш давомида Ўзбекистон тумани Шўрсув шаҳарчаси ҳудудидаги 35 та қурилиш маҳсулотлари ишлаб чиқариш корхоналари фаолият кўрсатаётгани аниқланган.\nШўрсув шаҳарчасида аҳоли яшаш пунктларидаги гипс ишлаб чиқариш корхоналари атрофидан чанг миқдори таҳлил қилинганида 1.1мг/м3 дан 1.9 мг/м3 гача ортганлиги маълум бўлган. Бу ҳолат аҳоли ўртасида юқори нафас йўллари касалликлари, ларингит, сурункали бронхитлар, сил касалликлари ва шунга ўхшаш касалликларни кўпайишига сабаб бўлмоқда. Юқоридагилардан келиб чиқиб, ушбу корхоналарга ишлаб чиқариш жараёнида ҳосил бўладиган гипс, алебастр чанглари ва бошқа зарарли моддаларни ушлаб қолиш, фильтр ўрнатиш чораларини кўриш талаби қўйилди.\nТекшириш якунлари бўйича корхоналарга чанг ва газ ушлаш қурилмаларини ўрнатиш бўйича мажбурий топшириқлар берилган бўлиб, юқорида зикр этилган корхоналар томонидан чанг ва газ ушлаш қурилмалари ўрнатилди.\nШунингдек, корхона раҳбарларига маъмурий баённомалар расмийлаштирилиб, ҳудудий маъмурий суд органларига қонуний чора кўриш учун юборилган.\nМавзуга доир: «Бизга нефть беринг, ишлашни хоҳлаймиз». Фарғонадаги завод ишчилари ишсиз қолаётганини айтмоқда\n07:49, 03.10.2020 353024\n10:22, 04.10.2020 231549\n13:30 Бугун 160\n13:10 Бугун 2143\n18:34, 07.05.2021 106652\n10:23, 08.05.2021 81879\n18:46, 07.05.2021 80164


Аёл – миллатнинг сифат белгиси | "Адолат" СДП\nАёл – миллатнинг сифат белгиси\nДунё яралибдики, аёл деганимизда кўз олдимизда ўзидан ҳам фарзандини яхши кўрадиган, энг эзгу туйғуларини дилбандига илинадиган меҳри дарё онажонлар гавдаланади. Етмиш икки томирида “болам” деган илоҳий муҳаббат мавжланган, қувонганида киприкларига қувончнинг дури илиниб, оғринганида изтиробнингминг бир туйнукларида кўкси тилиниб ёруғ кунларини соғинган аёл онажонларимиздир.\nБугунги кун аёлининг қиёфасида Тўмариснинг шижоати, “Сиз ўшаму” деб ҳаё пардасига ўралган Кумушбиби ибоси, Увайсийнинг ноласи, Нодирабегим ғазалларидаги сўзга ошнолик, бетакрор шоирамиз Зулфияхоним, Ҳалима Худойбердиева шеъриятини нафаси уфурган адабиётга ташналикни кўрамиз. Онадаги ақл, фаросат бешикдаёқ алла орқали миллатнинг эртаси бўлган боламизга сингади. Қачонки она ўқиганларини уққан, ҳаёт илмида одамийликнинг мезонларини англаган бўлса.\nЖамиятнинг, миллатнинг эртаси бўлган болажаонларимизга маънавиятни ёшликданоқ сингдиролсак, одобимиз билан боламизга ўрнак бўлолсак, ҳаромдан ҳалолнинг фарқи, гуноҳ ва савоб, ватанпарварлик, меҳнатсеварлик, самимият деган туйғуларни сингдиролган онанинг фарзанди чинакам қаҳрамон, ўргатолган онанинг меҳнати қаҳрамонликдир. Қайси она қаҳрамон бўлишни ҳохламайди?\nСаволга жавоб ахтараман.\nАёл зоти борки фарзандларига эзгулик соғинади, ёруғ кунларини, камолини орзу қилади. Умид дарахтини кўнглида кўкартириб, илоҳий муҳаббат билан суғоролган, мевасини орзулаган онанинг фарзанди-жамиятнинг жавоҳиридир. Мана шундай жавоҳирдан ҳам қиммат, асрларга татугулик, ўлмас асарлар яратган ғазал мулкининг султони Алишер Навоий, Мирзо Бобур, Беруний, Беҳбудий, Темурийзодалар бешиги бошида алла айтган оналар бизнинг оналаримиз. Соҳибқирон Амир Темур ворислари бизнинг болаларимиз. Болаларимиз аждодларига ҳақиқий издош бўлиш учун уларни чинакам баҳодирлар қилиб тариялашимиз керак. Орзу қилиш бошқа, уни мақсадга айлантириш учун ҳаёт илмини пухта ўрганмоғимиз даркор.\nИлм чексиз уммон, ўша уммонда жавоҳир ахтарган ғаввосдай сузмоғимиз, ўрганмоғимиз керак. Ҳар бир она, ҳар бир келин, китоб ичида яшаса, фарзандларимиз билимдон, маънавиятли бўлиб улғаяди. Фарзанд ота-онанинг кўзгуси. Уларнинг келажагида, кундалик фаросатида ўзимизни кўрамиз. Гўзал келажакни орзулаган оналар ҳамиша ор учун, шаън учун курашади, фарзандларини ориятли, меҳнатсевар, садоқатли қилиб тарбиялайди. Ҳар бир хонадондаги оналар суюкли ёр, боласи учун ҳақиқий муаллим, устоз, жони оғриганда ҳамшира шифокор, хонадонда ораста бека, иболи келин, бағрикенг қайнона, маърифатли бувижондир. Маҳсулот сифатли бўлиши учун тинимсиз меҳнат қилингани каби фарзандларимиз миллатнинг виждонига айланадиган даражада комиликка эришмоғи учун ўқиб ўрганишимиз, уққанларимизни болаларимизга ўргатишимиз лозим. Фарзандаларимиз жисмоний, руҳий, маънавий комиликка эришиб, юрт корига ярайдиган,меҳр,мурувватни,саҳоватни, қариганингизда белингизга қувват, кўзингизга нур,қалбингизга ҳузур бахш этолса, миллатни “юзи” бўладиган авлод бўлсагина кўнглимизда байрам бўлади. Қачонки юқоридагиларни уддалай олган онанинг кўзларини меҳрнинг нури оловлантириб, гўзал тарбияли фарзандлари орқасидан эҳтиромларига сазавор бўлади, оналикнинг муҳташам тахтида маликалардай ҳузурланади. Ўша ҳаловатни, дунёлар саодатини, тангримнинг саховати деб биламан ва барча аёлларимизга саломатлик тилаб қоламан.\nМен сизни танийман, сиз ўша,\nШабнамга чайқалган покиза хаёл.\nЮраги кафтига атиргул экиб,\nГулшанлар яратган муниса аёл.\nМеҳри-ла дунёни қилган лол.\nКўнглида шукрона, дилида иймон\nАтрини таратган муниса аёл.\nЁноғи лоларанг, сўзи бол,\nЎпиб ишқнинг пешонасидан\nБахтни етаклаган муниса аёл.


Assalom Havo: мафтункор табиат билан уйғунликда яшаш | Qalampir.uz\nAssalom Havo: мафтункор табиат билан уйғунликда яшаш\nРеклама\t01 Июнь 12:00 3403\nGolden House компанияси бошланғич савдоси 226 миллион сўмдан бошланувчи, тўлиқ таъмирдан чиқарилган Assalom Havo турар жой мажмуасидаги қулай хонадонларнинг сотуви бошланганини эълон қилади.\nGolden House'нинг янги экологик жиҳатдан тоза ва шинам турар жой мажмуаси Яшнобод туманида жойлашган. Лойиҳа замонавий жўшқин шаҳар ҳаёти билан бирга мафтункор табиатнинг ўзига хос сокинлигини ҳам ўзида жамлай олган. Шу тарзда пойтахт марказидан узоқ бўлмаган ҳудудда жойлашган мазкур мажмуа бўлажак аҳолиси ҳаётига фаровонлик, эркинлик ва мусаффо ҳаво бағишлайди. Таъкидлаш жоизки, мажмуа номининг ўзиёқ унинг асосий тамойилларини аниқ белгилаб беради. “Havo” сўзининг ўзи атроф-муҳитнинг тоза кислород, мусаффо ҳаво билан бой эканлигини билдиради.\nAssalom Havo мажмуаси умумий майдони 2,12 гектарга тенг бўлган ҳудудни қамраб олган 8 та 5 қаватли иншоотдан иборат. Пухта ўйланган муаллифлик меъморчилиги ва замонавий ечимлари билан кишиларни ўзига жалб қила олади. Девелопер европача услубдаги стандарт талабларига мувофиқ кўчмас мулкни жуда мақбул нархларда таклиф қилади, хорижда машҳур бўлган бундай лойиҳа Тошкентдаги илк эксклюзив тажриба десак, муболаға бўлмайди.\nМазкур кварталдаги мажмуа биносининг замонавий ташқи фасад қисми ва ўзига хос балконлари билан ажралиб туради. Бу ердаги бўлғуси хонадон соҳибларини бахтли ва фаровон ҳаёт кечиришлари мумкин. Баланд ва мустаҳкам деразалар туфайли хонадонлар табиий ёруғлик ва соф ҳаво билан таъминланади.\nХонадонлар замонавий ва мустаҳкам қурилиш тамойиллари туфайли қиш мавсумида иссиқ, ёзда эса салқин бўлади. Ҳар бир хонадонга алоҳида иситиш радиаторларига ва индивидуал икки контурли газ қозонлари ўрнатилади. Шуниси эътиборга моликки, энергия тежовчи уч қаватли ташқи деворлар махсус йиғма-монолит технологиясига асосланган ҳолда амалга оширилади.\nХонадонлар тайёр таъмирланган ҳолда тақдим этилади. Мазкур турар жой мажмуаси нафақат экологик жиҳатдан тоза ҳавоси ва ободонлаштирилган яшил майдонли ҳудуди билан, балки қулай жойлашуви ва инфратузилмаси билан ҳам мижозларни хушнуд этади. Боиси, барча зарур объектлар яқин масофада жойлашган. Харидлар учун автомашинангизда беш дақиқада етиб бориш имкони бўлган “Aвиасозлар” (“Кадишева”) бозори ҳамда Korzinka супермаркети жуда қулай. Будан ташқари, мажмуа ҳудудига яқин масофада жойлашган дўконлар, банклар, гўзаллик салонлари, фитнес марказлари, дорихона, кафелар ва ресторанлар ҳам алоҳида эътиборга лойиқ. Шунингдек, яқин атрофда жойлашган ("4-Бекат") метро бекати янги хонадон соҳиблари учун айни муддао бўлади.\nОта-оналарни хурсанд қилиш мақсадида турар жой мажмуаси ҳудуди атрофида бир қанча ўрта таълим мактаблари, футбол бўйича ихтисослаштирилган мактаб-интернати бор эканлигини алоҳида айтиб ўтамиз. Фарзандларингизга болалар мусиқа мактаби, кичкинтойларингиз учун эса барча шарт-шароитларга эга боғчалар манзур бўлиши шубҳасиз.\nМажмуанинг жойлашуви борасидаги афзалликларни эътироф этишда давом этган ҳолда мазкур ҳудудда ўнлаб хусусий ва давлат тиббиёт клиникалари, соғлиқни сақлаш марказлари, спорт ва фитнесс клублари бор. Қўшимча равишда Корея маданият маркази, “Бахт кўли” ва гольф клуби ҳам мавжудлигини эслатиб ўтамиз.\nGolden House ўз мижозларига ҳар доимгидек кўчмас мулк харид қилишнинг энг қулай шартларини таклиф этади. Бундан ташқари, мижозларда хонадон учун тўловни 12 ойлик муддатда бўлиб тўлаш каби ажойиб имконият ҳам мавжуд.\nЯна бир янгилик: Assalom Havo мажмуаси ҳам “Ассалом, Туркия!” акциясига қўшилади — 12 июнга қадар Assalom Havo ТЖМдан хонадон харид қилинг ва Туркияга йўлланма ютиб олиш имконини берувчи акцияда иштирок этинг!\nAssalom Havo билан энг бахтли ва ёрқин келажак сари!\n22 Июнь 20:59 41142\n22 Июнь 18:26 31189\n22 Июнь 21:47 27583\n22 Июнь 21:16 27083\n23 Июнь 14:00 24501


Осиё-Океания кураш конфедерациясининг 1-конгрессига Ўзбекистон мезбонлик қилди / Olamsport.com\n20 авг 11:55\nОсиё-Океания кураш конфедерациясининг 1-конгрессига Ўзбекистон мезбонлик қилди\nТеглар : Кураш\nКеча Wyndham Tashkent меҳмонхонасида Осиё-Океания кураш конфедерациясининг биринчи конгресси бўлиб ўтди.\nКонгрессда IKA асосчи раиси Комил Юсупов, Осиё-Океания кураш конфедерацияси президенти Комил Рўзиев ва ҳудудий федерациялар раҳбарлари ҳамда вакиллари иштирок этишди.\nКонгресс кун таритибига асосан, 2017 йилнинг 15-24 сентябр кунлари Туркманистоннинг Ашхабод шаҳрида бўлиб ўтадиган Ёпиқ иншоотлар ва яккакурашлар бўйича Осиё ўйинларига юқори даражада тайёргарлик кўриш ва ўтказиш, Дубай шаҳрида мезбонлик қиладиган навбатдан ташқари Конгресс ҳужжатларини тасдиқлаш ҳамда ташкилий масалалар кўриб чиқилди.\nОсиё ўйинларига тайёргарлик бўйича Туркманистон Кураш Федерацияси Президенти Мирзақули Қурбонов ва Индонезия Кураш Федерацияси Президенти Самсудинларнинг ахбороти тингланди.\nОсиё ва Океания қитъаларида Курашни кенг тарғиб этиш ва ривожлантириш мақсадида Конфедерация бошқарув тизимида ўзгаришлар амалаг оширилди.\n1. Биринчи вице-президент: Йохан Бошшоф (Янги Зелландия)\n2. Вице-президент: Алишер Эшонходжаев (Ўзбекистон)\n3. Вице-президент: Баҳром Мўминов (Қозоғистон)\n4. Вице-президент: Мирзақули Қурбонов (Туркманистон)\n5. Вице-президент: Самсудин (Индонезия)\n6.Бош котиб: Фаррух Саидқулов (Ўзбекистон)\n7.Техник директор: Рави Капур (Ҳиндистон) этиб сайландилар.\nҚайд этиш лозимки, Кураш азал-азалдан ўзбек халқининг энг севимли қадриятларидан бири ҳисобланади. Кураш ўзида мардлик, ҳалоллик ва олийжаноблилик хислатларини мужассам этганлиги билан аҳамиятлидир. Шу боисдан ҳам, бугунги кунга келиб дунё узра кенг тараққий этиб бормоқда.\n1998 йил Кураш Халқаро Ассоциацияси таъсис этилиб, унинг таркибида жаҳоннинг барча қитъасида Кураш Конфедерациялари, 130 га яқин давлатда эса Кураш федерациялари фаолият олиб бормоқда.\nАссоциацияси таркибидаги Осиё Кураш Конфедерацияси 1999 йил ташкил этилган бўлиб, қитъамизда кенг миқёсда Курашни ривожлантиришга катта ҳисса қўшди. Осиё ўйинларининг деярли барча туридан Кураш спорти расман ўрин эгаллади.\nОкеания Кураш Конфедерацияси 2004 йил Янги Зелландияда ташкил этилди. Океания қитъасидаги қарийиб барча давлатларда Кураш федерациялари очилиб ушбу спорт тури ривожлантирилмоқда.\nЗамонавий спорт тажрибаларидан келиб чиққан ҳолда, икки қитъада ҳам кураш ривожини янада ошириш мақсадида Конфедерациялар бирлаштирилиб, 2017 йил 4 январ куни Осиё-Океания Кураш Конфедерациялари ташкил этилди.\nШу кунгача Кураш Халқаро Ассоциацияси Президенти маслаҳатчиси сифатида фаолият юритиб келган ўзбекистонлик Комил Рўзиев Конфедерация Президенти этиб сайланди. Ҳозирда Конфедерацияга 40 га яқин мамлакат федерациялари аъзо ҳисобланади.\nБилал Махов допинг жавобини кутмоқчи эмас 4\nОлимпиада-2016 совриндори допинг сабаб 4 йилга четлатилди 0\nҚозоғистон терма жамоасининг 10 нафар аъзоси коронавирусга чалинган 0


12 август 2020, Тошкент вақти: 05:17\nПрезидент Шавкат Мирзиëев махсус қарор билан Бухорога хориж сайëҳларини кўпроқ жалб этиш мақсадида эски шаҳар қисмида “Қадимий Бухоро” номли замонавий марказ қуришга топшириқ берди.\nЛойиҳа сармоядори сифатида асли ўзбекистонлик миллиардер Алишер Усмонов номи ҳам тилга олинган бу қарор ижроси устида иш бошланиши билан Бухородаги юзга яқин хонадоннинг ота-боболаридан қолган ҳовлилари бузилиш¸ қадимий Бухоро эса¸ хорижликларни чорловчи ўзига хослигидан ажраш таҳдиди остида қолди.\nБухорога қанча сайëҳ келади?\nЎзбекистон Туризмни ривожлантириш давлат қўмитасининг Озодлик суҳбатлашган расмийсига кўра¸ 2016 йили Бухорога 70 мингга яқин хориж сайëҳи келган.\n“Бу Бухородаги меҳнонхоналардан олинган маълумот асосида ҳозирланган статистика. Кўп хорижликлар Самарқанд¸ Бухоро ва Хивани кўришга келади ва меҳмонхонада тунамасдан¸ ўша куннинг ўзида қайтиб кетади. Лекин улар бу статистикага киритилмаган. Тахминимизча¸ 2016 йили Бухорога 130 мингга яқин хорижий сайëҳ келиб кетган”¸ деди қўмита мутахассиси.\n(Қиëс учун – Прагага 2016 йилда 6¸05 миллион хорижлик сайëҳ келган – таҳр.)\nТуризм соҳаси мутасаддиси¸ “Қадимий Бухоро” лойиҳаси¸ сайëҳлар сонини ошириш мақсадида қабул қилинган бўлса-да¸ унинг ижросига оид режаланаëтган чора-тадбирларда сайëҳлик қўмитаси тавсиялари кўп ҳам эътиборга олинмаëтганини айтди.\n“Биз президент қарори ижросига алоқадор идоралардан биттасимиз¸ холос. У ерда яна қанча вазирлик ва идоралар бор. Бу лойиҳада асосий гапни¸ албатта¸ президент¸ ундан кейин маҳаллий ҳоким айтади.\nМасалан¸ биз¸ хориж сайëҳларини кўпайтириш учун эски маҳаллаларни бузиб¸ ялтироқ меҳмонхона ва ресторанлар қурилсин¸ деб таклиф бермадик. “Қадимий Бухоро” учбурчагидаги ҳовлиларни бузиш¸ президент қарорининг 11-бандида кўрсатилган. Президентни бундай топшириқ беришга¸ тахминимча¸ маҳаллий ҳокимият кўндирган. Бизнинг ҳокимлар тарихий обидаларни асраб-авайлаш эмас¸ уларни бузиб¸ ўрнида ялтиллаган янгисини қуриш бўйича мутахассис бўлиб кетган”¸ деди қўмита мулозими микрофонсиз суҳбатда.\n“Қадимий Бухоро” лойиҳаси билан сайëҳлар сони 1¸9 мартага ошадими?\n“Қадимий Бухоро” лойиҳаси Бухорога келадиган хориж сайëҳлари сонини 2021 йилга қадар 1¸9 марта ошириш мақсадида режаланаëтган улкан ишларнинг бир қисми саналади.\nЎзбекистон туризм саноати мутахассислари Озодлик билан суҳбатда¸ хориж сайëҳларини кўпроқ жалб этишни¸ қадим шаҳарларни замонавийлаштириб¸ маҳаллий аҳолини шаҳар ташқарисига ҳайдаш эмас¸ балки улар учун визани бекор қилиш ва хориж валютасининг эркин олди-бердисини йўлга қўйишдан бошлаш лозимлигини таъкидладилар.\n“Биз чет элликлар¸ хусусан¸ Ғарб сайëҳлари учун визани бекор қилиш таклифини бердик. Лекин “эртага Ўзбекистонга 5 миллион турист келса¸ уларни қайси аэропортда кутиб олиб¸ қайси меҳмонхонада тунатамиз¸ аввал инфраструктура қурайлик¸ кейин визани бекор қилайлик” деган идоралар президентнинг бу қарори ижросини кечиктирди. Хориж сайëҳини Ўзбекистон¸ хусусан¸ Бухорога келиш фикридан узоқлаштирадиган биринчи муаммо ўзи¸ виза муаммоси.\nИккинчиси¸ йўлига фалон пул сарфлаб келган немис ëки француз¸ пулини қаерда¸ қайси курсда алмаштиради. Давлат курсида алмаштирса¸ сафари янада қимматлашиб кетишини улар ҳам билади. Ҳақиқий курсда алмаштирадиган жой йўқ¸ қора бозорга бориш турист учун хавфли. Конвертация йўқлиги¸ валюта алмаштиришнинг очиқ-эркин эмаслиги¸ банкоматлар тизимининг йўқлиги сайëҳларни чўчитадиган асосий омиллардан яна биттаси.\nУчинчиси¸ ғарблик сайëҳга Бухоро ë Самарқандда 5 юлдузлик меҳмонхона керак эмас¸ сайëҳнинг маҳаллий одамлар орасида¸ уларнинг анъанавий ҳаëт тарзида бир-икки кун бўлса ҳам яшаб кўргиси келади. Bed&Breakfast типидаги¸ тунаб¸ нонуштасини еб¸ чиқиб кетадиган уй-меҳмонхоналар кўпайса¸ ҳам маҳаллий аҳолига даромад манбаи очилади¸ ҳам маҳаллий солиқ ошади¸ ҳам сайëҳга қизиқ ва арзон қўноқ бўлади. Беш юлдузлик¸ ҳашаматли меҳмонхоналар ҳам бўлсин¸ уларнинг ҳам мизожи бор¸ лекин немис ëки автралиялик Бухорога 5 юлдузлик меҳмонхонада ҳордиқ чиқариш учун келмайди¸ у қадимий шаҳарни кўриб¸ унинг одамлари бугун қандай яшаëтганини ҳис қилиш учун шунча йўл босиб келади”¸ деди Ўзбекистон сайëҳлик тизими мутахассиси.\nБухорони кўрган хорижликлар қадим шаҳарнинг “замонавийлашув” эҳтимолидан хавотирда\nБухоролик тарихчи ва ҳуқуқшунос Шуҳрат Ғаниев “Қадимий Бухоро” лойиҳаси ҳақидаги хабарлар тарқалиши ортидан¸ қадим бу шаҳарни келиб кўрган хориждаги танишлари хавотирга тушганини айтади:\n- Бу нафақат бухороликларнинг¸ балки умрида бир марта бўлса ҳам Бухорони келиб кўрганларнинг хавотирига айланмоқда. Узоқ давлатлардаги танишларимдан¸ Ню Йоркдан шунақа хатар борми¸ деб сўралган хатлар олаяпман. Бухорони кўрганларни ҳайратга солган нарса¸ шаҳарнинг инфраструктураси¸ йўллари эмас – йўллар дабдала¸ сувимизни ичиб бўлмайди. Аммо уларни ҳайратлантирган нарса қадимий шаҳарда ҳозиргача одамларнинг тарих билан уйғунликда яшаб келаëтгани. Бухоро¸ Самарқандга ўхшаб¸ тарихий обидалари ҳамма томондан бетон билан ўралиб¸ асфальт босилган шаҳарга айланмай келди. Бухоронинг тарих нафаси уфуриб турган¸ айни пайтда бугун ҳам жонли ҳаëт давом этаëтган юзи сақланиб қолди. Тарихий обидаларнинг ичида яшаб келаëтган инфраструктураси бор бу шаҳарнинг. Сайëҳ шуни кўриш учун¸ тарихнинг тирик қолаëтган тўқимасини ҳис қилиш учун келади бу ерга – асфальт йўллар ва ҳашаматли меҳмонхона бассейнида чўмилиш учун эмас¸ дейди бу суҳбатдош.\nТуризмни ривожлантириш йўлида бир қадам олға¸ икки қадам орқага!\nЎзбекистон президентлиги ваколатларини вақтинча бажариш давридаëқ Шавкат Мирзиëев сайëҳликни ривожлантиришни устувор иқтисодий вазифалардан бири деб эълон қилди.\n2016 йилнинг 2 декабрь куни Мирзиëев “Ўзбекистон Республикаси сайёҳлик соҳасини ривожлантиришни тезлаштириш чора-тадбирлари тўғрисида” фармон чиқарди ва “Ўзбектуризм» компаниясини тугатиб, ўрнида Туризмни ривожлантириш давлат қўмитаси ташкил этди.\nАйни фармон билан муваққат президент 2017 йил 1 апрелидан 15 мамлакат ватандошлари¸ шунингдек 12 давлатнинг 55 ёшдан ошган сайёҳлари учун Ўзбекистонга кириш учун виза тартиби бекор қилишга топшириқ берди.\nАммо 22 декабрь кунги бошқа бир фармон билан президент Мирзиëев бу қарор ижросини 2021 йил 1 январга қадар кечиктирди.\nReuters агентлиги ўз дипломатик манбаларига таяниб¸ бу қарорнинг МХХ раиси Рустам Иноятов босими остида бекор қилинганини хабар қилди.


“Даракчи”нинг 13-сони 31 мартдан сотувда\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Даракчи”нинг 13-сони 31 мартдан сотувда\t17:09, 29 март 2016\tИЖАРА ШАРТНОМАСИ ҚАНДАЙ ТУЗИЛАДИ?\nТошкентда қариндошларининг уйида фақат оғаки келишув асосида яшаб турганлардан ижара шартномаси тузиш талаб этилмоқда. Унинг тартиблари, қандай ҳужжатлар тайёрлаш кераклигини билишни истайсизми? Унда “Даракчи”нинг 13- сонини ўтказиб юборманг.\nЛОЛА МУХЛИСЛАР САВОЛЛАРИГА ЖАВОБ БЕРДИ\nХонанда Лоланинг ҳаёти ва ижоди кўпчиликни қизиқтиради. Шуни ҳисобга олган ҳолда “Даракчи” газетаси ва darakchi.uz сайти хонанда ва мухлислари билан онлайн-мулоқот ташкиллаштирди. Лола собиқ турмуш ўртоғи, унинг рафиқасига фарзандларининг муносабати ва DJ Piligrim ҳақидаги саволларга қандай жавоб берганини билишни истасангиз “Даракчи”нинг 31 март куни сотувга чиқадиган сонини ўқинг.\nТелеграм, ватсапдаги маълумотларни ҳимоялашни биласизми?\nТелефонингиздаги барча дастурларни сўз билан пароллаш мумкин. Бунинг учун сиздан техник билим талаб қилинмайди, аксинча “Даракчи”нинг 13-сонини ўқисангиз кифоя. Савол беринг, жавоб берамиз\n“ ҲАЙДОВЧИ АВТОҲАЛОКАТ ЖОЙИДАН ҚОЧИБ КЕТГАНИГА ГУВОҲ БЎЛГАН КИШИ ҚАНДАЙ ЙЎЛ ТУШИШИ КЕРАК?”, “Қайси институтларнинг сиртқи бўлимлари бор?” каби саолларга ҳам севимли газетангиздан жавоб топишингиз мумкин.


АҚИДАПАРАСТЛАР НАЙРАНГЛАРИДАН ОГОҲ БЎЛАЙЛИК — Zamaxshariy.uz\nАҚИДАПАРАСТЛАР НАЙРАНГЛАРИДАН ОГОҲ БЎЛАЙЛИК\n3 ноября, 2017 admin Без рубрики\nКейинги вақтларда мамлакатимиздаги айрим мутаассиб кучлар оиласи ва юртида тинч-омон яшаб келаётган мўмин-мусулмонларни, айниқса, ҳали ҳаётий тажрибаси оз бўлган ғўр ёшларимизни ўзларининг жирканч мақсадлари сари тарғиб этиб, гўёки “ҳижрат”га чиқиш, ислом йўлида “шаҳид” бўлиш даъвоси билан қонли, қуролли тўқнашувлар содир бўлаётган юртларга жўнатишга қаратилган хатти-харакатларга қўл ураётганлари кузатилмоқда.\nШу маънода ҳижрат тўғрисида Пайғамбаримиз Муҳаммад соллаллоҳу алайҳи васалламдан бир қатор кўрсатмалар баён қилинган. Жумладан, Имом Бухорий ривоят қилган ҳадисда У зот: “Тили ва қўлидан мусулмонлар саломат бўлган инсон ҳақиқий мусулмондир. Аллоҳ таоло қайтарган нарсаларни тарк қилган инсон ҳақиқий муҳожирдир”, — деганлар.\nСизу биз обод ва озод Ватанда яшаб келмоқдамиз. Юртимиздаги тинчлик ва фаровонлик кўзларимизни қувонтиради. Лекин, таассуфки мамлакатимиз тинчлигини кўра олмайдиган қора кучларнинг борлиги барчамизни ҳамиша ҳушёр ва огоҳ бўлишга чорлайди. Бугунги кунда турли ақидапараст гуруҳлар “ҳижрат” тушунчасини ўзларининг мафкуравий қарашларига мослаштириб талқин қилмоқдалар ва дин борасида тасаввури саёз бўлган юртдошларимизни ҳам ўз домларига тортишга уринмоқдалар. Бу кучлар дунёнинг нотинчлик ҳукм сураётган ва ўзлари қўним топган минтақаларида мутаассиб шахсларни бир жойга жамлаш, шу орқали жирканч ва қабиҳ мақсадларини амалга оширишни режалаштирган. Хусусан, улар илм-маърифатдан йироқ, жоҳил кимсаларни ўз атрофига тўплашга интилиб, уларни ислом диёри бўлган, азон айтилиб, жума ва ҳайит намозлари ўқиладиган, исломнинг беш арконлари эмин-эркин адо этилиб, мусулмончилик амалда бўлган, тинчлик-хотиржамлик хукм сураётган ватанини тарк этишга тарғиб қилмоқда. Лекин, биз мўмин-мусулмонлар шуни яхши билишимиз керакки, ўз юртини ташлаб, ўзга юртларда сарсон-саргардон бўлиш, ўзи каби манқурт шахслар билан бирлашиб, ота-онаси, фарзандлари олдидаги бурч ва вазифаларини унутиш, киндик қони тўкилган она юртига қурол кўтариш айни ислом таълимотига зиддир. Динимиз таълимоти буни қаттиқ қоралайди.\nКўплаб манбаларда ислом факихлари томонидан мусулмон шахснинг тинч-осойишта ҳаётда бўлса ҳам ўзини-ўзи ўлдириш у ёқда турсин, ўзига ўлим тилашлиги ҳам қоралангани, хатто душман билан бўлган курашларда ўзини ўлдирилишига имкон туғдирмаслиги лозимлиги таъкидланади.\nАллоҳ таоло Қурьони карим “Нисо” сурасининг 93-оятида қуйидагича марҳамат қилган: “Ким қасддан бир мўминни ўлдирса, унинг жазоси жаҳаннам бўлиб, ўша жойда абадий қолажак. Ва у Аллоҳнинг ғазаби ва лаънатига дучор бўлган, Аллоҳ унинг учун улуғ азобни тайёрлаб қўйгандир».\nПайғамбар соллаллоҳу алайҳи васаллам: “Ўзини бирор нарса сабабидан ўлдирган шахс, албатта жаҳаннамда абадий, доимий азобланади”, — деб марҳамат қилганлар (Имом Бухорий ривояти).\nБиргина мисол: Вилоятимиздан ИШИД диний экстремистик ташкилотига аъзолар сони 150 дан ортиқ кишини ташкил қилиши ҳам хар биримизни чуқур ўйга толдиради. Наҳотки, арзимаган дунё матоҳларини деб тинч осойишта Ватанини тарк қилиш, ватандошларини соф исломий эътиқоддан адаштириш, масжидларни, мақаддас ислом қадамжоларини портлатиш, мусулмонларни ўлдириш, жаннат райхонлари бўлган ёш гўдакларни нобуд қилиш билан Аллоҳ ризолигига эришиш мумкин бўлса? Аксинча, мўмин – мусулмонларни бехаловат қилувчи, ота-онани фарзанддан айирувчи, баданларига портловчи моддаларни боғлаб олиб, жамоат жойларида ўзларини портлатиб юборган кимсаларни “ислом душманлари”, “юрт хоинлари” дейиш мумкин. Албатта, соғлом ақлли, соф виждонли ҳар қандай инсон бу каби ҳаракатларни кескин қоралайди.\nИслом ҳар бир мўминнинг зиммасига мусулмонлар бирдамлиги, ўзаро ҳамдард ва якдил бўлиб, ихтилоф ва бўлинишлар, бузғунчиликка барҳам бериш вазифасини юклайди. Бу борада Аллоҳ таоло ўзининг каломида шундай марҳамат қилган:\n“(Ўзаро) талашиб-тортишмангизки, у ҳолда сустлашиб, куч-қувватингиз кетур” (Анфол сураси, 46-оят).\nШунингдек, Пайғамбаримнз соллаллоҳу алайҳи васаллам ҳадисларининг бирида: “Қайси бирингиз тонгда уйқудан ўйғонганда оиласи тинч, тани соғ ва уйида бир кунлик егулиги бўлса, билсинки, унда дунёдаги барча неъматлар мужассам экан” — деганлар (Имом Термизий ривояти),\nЯратган Парвардигор Қуръони каримда тинчликни сақлаш ва қадрлаш вазифасини инсон зиммасига юклаб, Ислом дини тинчликка тарғиб қилишини, шайтоний йўлларга эргашмаслик лозимлигини таъкидлаб, шундай хитоб қилган:\n“Эй, имон келтирганлар! Ёппасига тинчлик ишига киришингиз…! (Бақара сураси, 208-оят).\nПарвардигор барчаларимизни тинчлик ва эзгулик йўлида ҳамкорлик қиладиган, ғанимларимиз фитнасига лоқайд бўлмайдиган, теран фикрли, фаол ва маърифатли мусулмонлардан бўлишимизни муяссар айласин. Аллоҳ таоло ватанимиз тинчлигини барқарор ва халқимиз ҳаётини бундан ҳам фаровон қилсин. Солиҳ амалларни қилиб Ўзининг розилигини топишимизда барчамизга мададкор бўлсин!\nЯнгибозор тумани “Саид Кўчак бобо”\nмасжиди имом хатиби в/б\nPrevious Post:ФИҚҲИЙ МАЗҲАБЛАРНИНГ ҲАҚЛИГИ БОРАСИДА ҲУЖЖАТ ВА ФАТВОЛАР\nNext Post:ОГОҲЛИК ДАВР ТАЛАБИ


Эртага Ўзбекистонда 25 даражагача совуқ бўлади — Sof.uz\nЭртага Ўзбекистонда 25 даражагача совуқ бўлади\n24.02 21:31 1033 Ўзбекистон\nГидрометеорология хизмати маркази эртага, 25 февраль куни Ўзбекистонда кузатиладиган об-ҳаво ҳақида маълумот берди. Унга кўра, Ўзбекистоннинг айрим ҳудудларида -25 даража совуқ бўлади.\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шимоли-шарқдан 3-8 м/с тезликда эсади. Ҳарорат кечаси 7-9° совуқ, кундузи 3-5° совуқ бўлади.\nҚорақалпоғистон Республикасида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади. Ҳарорат кечаси 17-22° совуқ, кундузи 8-13° совуқ; Устюртда кечаси 20-25° совуқ, кундузи 13-18° совуқ бўлади.\nХоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади. Ҳарорат кечаси 12-17° совуқ, кундузи 5-10° совуқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади. Ҳарорат кечаси 7-12° совуқ, кундузи 2-7° совуқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади, баъзи жойларда 17-22 м/с гача кучаяди, баъзида эса 25-28 м/с гача кучайиши мумкин. Ҳарорат кечаси 4-9° совуқ, кундузи 3° совуқ-2° илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади, баъзи жойларда 17-22 м/с гача кучаяди, баъзида эса 25-28 м/с гача кучайиши мумкин. Ҳарорат кечаси ва кундузи 0-5° совуқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда қор ёғади. Қор кўчиши хавфи бор. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади, баъзи жойларда 17-22 м/с гача кучаяди, баъзида эса 25-28 м/с гача кучайиши мумкин. Ҳарорат кечаси 15-20° совуқ, кундузи 10-15° совуқ бўлади.


Андижонда "Болалар мусиқа ва санъат ансамбллари республика кўрик-танлови"нинг вилоят босқичи ўтказилди »\n01 март, 2018 805 andijon Andijon yangiliklari\nЎзбекистон Республикаси маданият вазирлигининг 2017 йил 3 октябрдаги Болалар мусиқа ва санъат мактаблари ансамблларининг Республика кўрик-танлови низомини тасдиқлаш тўғрисидаги 709-сонли буйруғи ижросини таъминлаш мақсадида, жорий йилнинг 22-23 февраль кунларии Андижон вилояти Андижон шаҳридаги 1-сонли болалар мусиқа ва санъат мактабида кўрик-танловнинг вилоят босқичи бўлиб ўтди.\nКўрик-танловда 8 та номинация бўйича ансамбл жамоалари иштирок этдилар.\nХакамлар хайъати аъзоларининг якуний қарорига кўра:\nХалқ чолғулари ансамбли йўналиши бўйича: 1-ўринни Андижон шаҳар 1-сонли болалар мусиқа санъат мактабининг “Табассум” ансамбли;\nАнъанавий созандалар ансамбли йўналиши бўйича: 1-ўринни Жалақудуқ тумани 13-сонли болалар мусиқа санъат мактабининг “Сайқал” ансамбли;\nАнъанавий ашулачилар ансамбли йўналиши бўйича: 1-ўринни\nЖалақудуқ тумани 13-сонли болалар мусиқа санъат мактаби “Тарона” ансамбли;\nФольклор ансамбли йўналиши бўйича: 1-ўринни Балиқчи тумани 19-сонли болалар мусиқа санъат мактабининг “Бинашфа” ансамбли;\nЭстрада вокал ансамбли йўналиши бўйича: 1-ўринни Андижон шахар 2-сонли болалар мусиқа санъат мактабининг “Андижона” ҳамда Жалақудуқ тумани 18-сонли болалар мусиқа санъат мактабининг “Қалдирғоч” ансамбллари;\nЭстрада чолғу ансамбли йўналиши бўйича: 1-ўринни Андижон шахар 1-сонли болалар мусиқа санъат мактабининг “Умид” (катта гуруҳ) ансамбли;\nХор жамоалари йўналиши бўйича: 1-ўринни Марҳамат тумани 5-сон болалар мусиқа ва санъат мактаби “Ёш юлдузчалар” (кичик) ҳамда Жалақудуқ тумани 18-сонли болалар мусиқа санъат мактабининг “Бинафша” (катта) ансамбллари;\nРақс гурухи йўналиши бўйича: 1-ўринни Андижон шаҳар 3-сонли болалар мусиқа санъат мактабининг “Лола” (кичик), Избоскан тумани 6-сонли болалар мусиқа санъат мактабининг “Пахтаой” (катта гуруҳ), Пахтаобод тумани 25-сонли болалар мусиқа санъат мактабининг “Гуллола” (катта гуруҳ) рақс гурухлари эгаллади.\nҒолиблар республика босқичида иштирок этиш ҳуқуқини қўлга киритдилар.\nБолалар мусиқа ва санъат мактаблари ансамблларининг республика кўрик-танлови


BBC Uzbek - Спорт - 'Сослан Тигиев Спорт Арбитраж маҳкамасига мурожаат этиш ҳуқуқига эга'\n'Сослан Тигиев Спорт Арбитраж маҳкамасига мурожаат этиш ҳуқуқига эга'\nСўнгги янгиланиш 8 ноябр 2012 - 14:54 GMT\nЎзбекистон сўнгги Лондон Ёзги Олимпиада Ўйинларида олган учта бронза медалдан биттаси эркин курашчиси Сослан Тигиевга тегишли эди\nХалқаро Олимпия қўмитаси қарори билан Лондон Ёзги Олимпиада Ўйинларида олган бронза медалидан мосуво этилган ўзбекистонлик донгдор курашчи ярим йилдан икки йилгача халқаро мусобақалардан ҳам четлатилиши мумкин. Аммо:\nСослан Тигиев эркин кураш бўйича 74 кг вазн тоифасида шу йил июл-август ойларида Буюк Британия пойтахтида бўлиб ўтган ўйинларнинг бронза медалини қўлга киритганди.\nКеча кечқурун бу хусусдаги қарорини расман эълон қилган қўмитага кўра эса, ушбу масалани кўриб чиқишни Халқаро Кураш Федерацияси - FILA ихтиёрига ҳавола этишган.\n"FILAдан Сослан Тигиевнинг Лондон Олимпиадасида эришган натижаларини "ўзгартириш" ва "қўшимча чоралар кўриш масаласини кўриб чиқиш сўралди", дейилади Халқаро Олимпия Қўмитасининг расмий баёнотида.\nҚўмитанинг ўзи эса, "Ўзбекистон Миллий Олимпия Қўмитасидан зудлик билан Сослан Тигиевга берилган бронза медали, тўғноғич ва дипломни қайтариш"ни сўраган.\nХалқаро Олимпия Қўмитасининг ушбу қарорига донгдор эркин курашчининг допинг синовидан ўта олмагани сабаб бўлгани билдирилган.\nАён бўлишича, Сослан Тигиев бронза медалини қўлга киритган 10 август куни ундан олинган пешоб намунасида спортчилар учун тақиқланган метилгексанамин моддаси аниқланган.\nМетилгексанамин 2009 йилда Жаҳон Допингга қарши кураш идораси томонидан ман этилган ва "стимуляторлар" рўйхатига киритилган модда экани айтилади.\nҲатто, Жаҳон Допингга қарши кураш идорасининг таснифида ҳам метилгексанамин бошқаларига қараганда, "юмшоқроқ" стимулятор ҳисобланади ва допинг сифатида атайдан қабул қилинмаган бир ҳолатда ҳам турли озиқ-овқат қўшимчалари воситасида спортчи организмига тушиб қолиши мумкин бўлган модда саналади.\nБиз билан суҳбатда бўлган ўзбекистонлик масъул мулозимларга кўра, Сослан Тигиев допинг ҳодисаси юзасидан икки ой бурун Халқаро Олимпия Қўмитасига йўллаган расмий мактубида бунинг сабабини Олмонияда ишланган озиқ-овқат қўшимчасини истеъмол қилгани билан изоҳлаган.\nЎзбекистон томонига кўра, худди шу изоҳи туфайли ҳам, донгдор курашчига қарши кўрилиши мумкин бўлган чоралар "юмшатилиши" ва у FILA томонидан халқаро спорт мусобақаларидан икки йилга эмас, фақат ярим йилдан бир йилгача четлатилиши мумкин, холос.\nХалқаро Олимпия Қўмитасининг баёнотида айтилишича эса, FILAнинг қарори қандай бўлишидан қатъиназар, Сослан Тигиев Спорт Арбитраж маҳкамасига мурожаат этиш ҳуқуқига эга.\nКўпроқ геранамин номи билан маълум бўлган ушбу модда чидамлиликни ошириш ва ёғ куйдирувчи восита сифатида қўлланилади.\nМутахассисларнинг ўзлари ҳам метилгексанамин спортчиларга мўлжалланган ва ноқонуний бўлмаган баъзи бир озиқ-овқат қўшимчалари таркибига кириши, Жаҳон Допингга қарши кураш идорасининг рўйхатига ҳам яқинда киритилганини урғулашади.\nУларга кўра, шунинг учун ҳам, спортчилар таркибида метилгексанамин борлигини билмай, бу каби қўшимчаларни истеъмол қилишлари мумкин.\nДопингга қарши курашувчи идоралар эса, барибир, спортчи бирор бир озиқ-овқат қўшимчасини қабул қилишдан аввал, албатта, унинг таркибига диққат қилиши лозимлигини айтишади.\nСўнгги янгилик ортидан биз суҳбатлашишга муваффақ бўлган Ўзбекистон Миллий Олимпия қўмитаси вакилига кўра, Халқаро Олимпия Қўмитасининг якуний қароридан Ўзбекистон Кураш федерацияси ва Сослан Тигиев хабардор этилган.\nУнинг айтишича, ҳар уч томон ушбу масалани биргаликда кўриб чиқиб, халқаро қўмита қарорига муносабатларини келаси ҳафта билдиришни режалашмоқда.\nХалқаро мусобақаларда Ўзбекистонни 2005 йилдан буён намоён этиб келаётган асли жанубий осетиялик Сослан Тигиев эркин кураш бўйича дунёдаги энг номдор курашчилардан бири саналади.\nСослан Тигиев ўз вазн тоифасида Жаҳон Кубоги соҳиби, 2008 йилги Пекин Ёзги Олимпиада Ўйинларининг кумуш медали совриндори, Осиё чемпионати ва Осиё Ўйинларининг ғолибидир.\nЛондон Ёзги Олимпиада Ўйинларидан бор-йўғи икки ойча аввал эса, Одессада ўтказилган "Қора денгиз - 2012 халқаро танловида ғалаба қозонган.\nСослан Тигиев Лондон Олимпиадасида эришган ютуқлари учун Ўзбекистон президенти томонидан Ўзбекистон ифтихори фахрий унвони, 50.000 АҚШ доллари миқдоридаги пул мукофоти ва Chevrolet Lasetti русумидаги машина билан тақдирланган.\nЎзбекистонлик мулозимлар билан суҳбатимиздан аён бўлишича, Халқаро Олимпия Қўмитасининг сўнгги қарорига қарамай, берилган мукофотлар Сослан Тегиевдан қайтариб олинмайди.\nЎзбекистон Лондон Ёзги Олимпиада Ўйинларини 1 та олтин ва учта бронза медали билан 47-ўринда якунлаганди.\nЎзбекистонлик масъулларга кўра, Халқаро Олимпия Қўмитасининг Сослан Тигиевни бронза медалидан марҳум этиш қарори жамоанинг медаллар жадвалида эгаллаган ўрнига таъсир қилмайди.